title: Suomen Nuorisovaltuustojen Liitto

text: Vuonna 2016 liitto järjesti yhteistyössä Valtiovarainministeriön kanssa Nuorten Vaikuttajien Huipputapaamisen, joka kokosi yhteen nuorisovaltuustojen puheenjohtajat ympäri Suomea tuomaan kuntiensa nuorten näkemyksiä Sipilän hallituksen maakunta- ja tulevaisuuden kunta -reformeihin. Huipputapaaminen järjestettiin toisen kerran Helsingissä toukokuun lopussa 2017 yhteistyössä Valtion Nuorisoneuvoston kanssa. Huipputapaaminen huipentui eduskunnan puhemiehen vastaanottoon Pikkuparlamenttiin. Vuoden 2017 aikana liitto aloitti Maakunnallisen nuorisovaltuustojen perustamis- ja kehittämishankkeen kehittääkseen nuorten osallisuutta maakuntahallintoon nuorisovaltuustojen avulla.


title: Suomen Nuorisovaltuustojen Liitto

text: Liitto juhli 20-vuotisjuhlavuottaan vuoden 2018 aikana. Heinäkuussa 2018 liittohallitus päätti järjestää ylimääräisen liittokokouksen, missä liittokokous antoi puheenjohtajalle epäluottamuslauseen ja vapautti hänet tehtävistään. Vuoden 2018 varsinainen liittokokous järjestettiin Jyväskylässä, missä liitolle valittiin uusi liittohallitus ja linjattiin liiton asiakirjoista.


title: Suomen Nuorisovaltuustojen Liitto

text: Suomen Nuorisovaltuustojen Liitto - Nuva ry. toimii Suomen nuorisovaltuustojen ja nuorten vaikuttajaryhmien edunvalvonta-, palvelu- ja yhteistyöjärjestönä. Liitto järjestää vuosittain erilaisia valtakunnallisia koulutuspäiviä.


title: Suomen Nuorisovaltuustojen Liitto

text: Aktiivipäivät ABC on suunnattu vasta vähemmän aikaa toiminnassa mukana olleille nuorisovaltuutetuille ja nuorten osallisuudesta kiinnostuneille. Viikonlopun mittaisessa tapahtumassa käydään läpi nuorisovaltuustoitoiminnan keskeiset kulmakivet ja opetellaan vaikuttamistyön perusteita. Aktiivipäivät HC -koulutustapahtuma on puolestaan suunnattu jo pidemmän aikaa nuorisovaltuustotoiminnassa vaikuttaneille jäsenille. Aktiivipäivät PRO -koulutustapahtuma on suunnattu kokeneille nuorisovaltuustotoimijoille.


title: Suomen Nuorisovaltuustojen Liitto

text: Nuva ry:llä on kymmenen jäsenjärjestöä, jotka vastaavat kukin oman toiminta-alueensa nuorisovaltuustojen toiminnan tukemisesta. Piirijärjestöjen tarkoituksena on huolehtia nuorisovaltuustojen toimintaedelltyksistä alueellisella tasolla ja lisätä yhteistyötä piirin alueella toimivien nuorisovaltuustojen välillä.


title: Suomen Nuorisovaltuustojen Liitto

text: Nuva ry. järjestää vuosittain liittokokouksen, jossa valitaan puheenjohtajisto sekä liittohallituksen jäsenet. Vuoden 2019 puheenjohtajaksi liittokokous valitsi Sami Salmisen Heinolasta.


title: Suomen Nuorisovaltuustojen Liitto

text: Nykyisin liitolla on neljä vakituista työntekijää, pääsihteeri, järjestökoordinaattori, osallisuusasiantuntija ja viestintäasiantuntija. Lisäksi liitossa työskentelee projektityöntekijöitä eri hankkeiden yhteyksissä.


title: Kapsidi

text: Kapsidi on viruksen proteiinikuori, joka on genomin ympärillä sen suojana. Kapsidi muodostuu nukleiinihapon ympärille toistuvista, säännöllisesti järjestäytyneistä proteiinimolekyyleistä eli kapsomeereista. Se voi olla sauvamainen tai pyöreä. Genomi ja sitä ympäröivä proteiinikuori muodostavat yhdessä nukleokapsidin, jota voi eräillä viruksilla ympäröidä vielä vaippa, joka muodostuu lipidikalvosta ja siihen uponneista proteiineista.


title: Samo

text: Samo (k. 658) oli frankkikauppias, joka oli todennäköisesti kotoisin nykyisestä Sensin kaupungista. Hän perusti ensimmäisen slaavien valtakunnan.


title: Samo

text: Valtakunta syntyi vuonna 623, kun slaavit ryhtyivät ajamaan avaareja ulos Slovakiasta. Valtakunta saavutti itsenäisyytensä, kun se kukisti frankkikuningas Dagobert I:n armeijan 631.


title: Samo

text: Samon valtakunta käsitti parhaimmillaan nykyisen Määrin, Slovakian, Ala-Itävallan ja todennäköisesti Böömin ja Elbe-joen varrella sijainneen Sorbian sekä väliaikaisesti Kärntenin. Samon kuoleman jälkeen 658 tai 659 valtakunnan kohtalo on epäselvä. Todennäköisesti valtakunta hajosi ja avaarit valtasivat alueen uudelleen.


title: Sonisphere

text: Sonisphere on musiikkifestivaalikiertue, joka järjestetään Euroopassa kesäkuun ja elokuun välillä. Kiertue järjestettiin ensimmäisen kerran vuonna 2009 ja jälleen 2010–2012. Festivaalin omistaa ja promotoi Kilimanjaro live ja sitä tukee rahallisesti Anschutz Entertainment Group (AEG). Kiertueella ovat esiintyneet muun muassa heavy metal -yhtyeet Iron Maiden, Metallica, Alice in Chains, Mötley Crüe, ja Slayer.


title: Sonisphere

text: Sonispheren idean isä on Live Nationilla työskennellyt Stuart Galbraith. Ideana oli pitää sarja tapahtumia useilla alueilla. Idea Sonispherestä ei kuitenkaan alkanut toteutumaan ennen kuin Galbraith lähti Live Nationilta Kilimanjaro Liveen. Galbraith sai tuekseen metallimusiikin jättibändi Metallican antamaan festivaalille jalansijaa tulevina vuosina. Tätä kuitenkin seurasi huhu, jonka mukaan Metallica olisi allekirjoittanut monen miljoonan dollarin sopimuksen, jonka mukaan he soittaisivat festivaalin pääesiintyjänä seuraavat kolme vuotta. Nämä huhut kuitenkin kumottiin nopeasti. Galbraith suunnittelee tulevien Sonisphere-festivaalien laajentuvan myös Euroopan ulkopuolelle.


title: Sonisphere

text: Vuonna 2009 festivaali järjestettiin Alankomaissa, Saksassa, Espanjassa, Ruotsissa, Suomessa ja Englannissa. Pääesiintyjinä toimivat Metallica ja Linkin Park, ja muita yhtyeitä olivat muun muassa Lamb of God, Airbourne, Mastodon, Bullet For My Valentine, Anthrax, Machine Head, Slipknot ja Avenged Sevenfold.


title: Sonisphere

text: Suomessa festivaali järjestettiin Porin Kirjurinluodossa 25. heinäkuuta, ja tapahtumasta oli tarkoitus tehdä vuosittainen. Paikalle annettiin lopulta lupa myydä 60 000 lippua.. Tapahtuma aiheutti valtavan ostoryntäyksen. Ensimmäinen 50 000 lipun erä myytiin puolessa tunnissa, ja myös lisäerä 10 000 myytiin loppuun.. Suomessa esiintyivät Metallica, Linkin Park, Saxon, Mastodon, Machine Head, Lamb of God, Diablo, Turisas, Los Bastardos Finlandeses ja Nicole. Turisas paikkasi Anthraxia, jonka esiintyminen peruuntui viime hetkellä yhtyeen erotettua laulajansa.


title: Sonisphere

text: Festivaali oli Suomen kaikkien aikojen suurin lukuun ottamatta Helsingissä pidettyä Madonnan suurkonserttia. Tapahtuma sujui hyvin 75 000 asukkaan kaupungin kokoon nähden, ja poliisin mukaan tapahtuma ei aiheuttanut ajoittaisen ruuhkan lisäksi isompia järjestyshäiriöitä.


title: Sonisphere

text: Sonisphere oli Suomessa vuonna 2010 kaksipäiväinen (7.-8. elokuuta). Sen pääesiintyjinä toimivat HIM (lauantaina) sekä Iron Maiden (sunnuntaina). Muita esiintyjiä olivat:


title: Sonisphere

text: Lisäksi Heaven and Hell joutui peruuttamaan kiertueensa sen jälkeen, kun laulaja Ronnie James Dio ei kyennyt sairautensa takia keikkailemaan. Myöhemmin Dion ilmoitettiin kuolleen vatsasyöpään 16.5.2010. Myöhemmin myös Aria joutui peruuttamaan esiintymisensä ja heidän tilalleen kiinnitettiin Negative. Myöhemmin 5.8.2010 Sonisphere kohtasi lisää vastoinkäymisiä Behemothin jouduttua peruuttamaan esiintymisensä laulajan sairastumisen takia. Koska peruuntuminen tapahtui vain kaksi päivää ennen tapahtumaa, Sonisphere ilmoitti myös, että näin lyhyellä varoitusajalla ei saataisi tilalle uutta bändiä. Sen sijaan, tyhjän lavan välttämiseksi, joidenkin lauantain esiintyjien aikatauluja pidennettäisiin.


title: Sonisphere

text: Sunnuntaina 8.8.2010 Sonispheren Porin festivaalilla tapahtui onnettomuus, kun syöksyvirtaus iski noin klo 16.00 Porin Kirjurinluodon alueelle. Yleisöstä kaksi loukkaantui vakavasti. Heistä toinen kuoli myöhemmin saamiinsa vammoihin. Lisäksi noin 40 henkilöä sai pienempiä vammoja. Kakkoslava tuhoutui osittain tukirakenteiden pettäessä ja oli sortumisvaarassa, minkä takia Mötley Crüe joutui perumaan keikkansa, ja Iggy & The Stooges soitti neljän kappaleen setin vain kitaran ja saksofonin säestyksellä. Sunnuntain pääesiintyjä Iron Maidenin henkilökunnan lentokone koki kovia, jonka seurauksena bändi joutui soittamaan keikkansa lainakamoilla, niin kuin osittain myös Alice Cooper. Molemmat saatiin kuitenkin lavalle, koska Slayer lainasi bändeille kamojaan. Monet myyntikojut hajosivat myrskyn seurauksena. Syöksyvirtauksen takia Alice Cooperin ja Iron Maidenin keikat myöhästyivät pahasti. Esimerkiksi Iron Maiden aloitti settinsä lähes kaksi tuntia myöhässä. Molemmat artistit soittivat kuitenkin täysimittaiset setit. Vuoden 2010 kaksipäiväinen Sonisphere keräsi kaiken kaikkiaan noin 70 000 katsojaa.


title: Sonisphere

text: Vuonna 2011 Sonisphere järjestettiin yksipäiväisenä Helsingin Kalasatamassa lauantaina 2.7.2011. Esiintyjinä toimivat Slipknot, In Flames, Mastodon, Opeth, Hammerfall, Sonata Arctica ja Stam1na. Myös Rob Zombien oli tarkoitus esiintyä Sonispheressä, mutta hän joutui perumaan keikkansa. Esiintyjälistan tultua julki, erityisesti Sonispheren Facebook-sivustolla käyttäjät osoittivat mieltään ja suurimman osan mielestä bänditarjonta oli selkeä tasonpudotus kahteen edelliseen vuoteen verrattuna. Yleisön määrä (n. 12 000) oli Helsingin Kalasatamassa pettymys.


title: Sonisphere

text: Vuonna 2012 Sonisphere järjestettiin yksipäiväisenä Helsingin Kalasatamassa 4.6.2012. Pääesiintyjänä toimi Metallica, joka soitti muiden kappaleiden ohella koko Metallica-albuminsa lopusta alkuun. Festivaalilla esiintyivät myös Machine Head, Amorphis, Gojira, Ghost ja Hardcore Superstar. Liput tulivat myyntiin 6. helmikuuta 2012. Festivaali myytiin loppuun ja paikalla Kalasatamassa oli 47 000 ihmistä. Festivaalin järjestäjät saivat jälkikäteen osakseen voimakasta kritiikkiä huonoista järjestelyistä.


title: Sonisphere

text: Vuonna 2013 Sonispherea ei järjestetty Suomessa.


title: Sonisphere

text: Vuonna 2014 Sonisphere järjestettiin yksipäiväisenä Hietaniemen uimarannalla 28.5.2014. Pääesiintyjänä oli tuttuun tapaan Metallica. Keikka oli osa ”Metallica By Request” kiertuetta, jossa fanit pääsivät äänestämään kyseisen keikan settilistan. Muut esiintyjät olivat: Danzig, Slayer, Mastodon, Ghost ja Gojira.


title: Grandia

text: Grandia on japanilaisen Game Arts -pelitalon luoma roolipeli. Alkujaan huonosti menestyneellä Sega Saturnilla debytoinut peli ilmestyi myöhemmin myös PlayStationilla. Peli on saanut kiitosta muun muassa erikoisesta taistelusysteemistään, hahmoistaan sekä musiikista, jonka Noriyuki Iwadare sävelsi.


title: Grandia

text: "Grandia" ilmestyi Euroopassa maaliskuussa 2001, kun taas "Grandia II Dreamcast" -versio ilmestyi kuukautta aiemmin, helmikuussa 2001. Näin ollen, ensimmäinen osa ilmestyi toisen jälkeen. Samankaltaista ilmestymisjärjestystä ollaan nähty mm. "Final Fantasy" -sarjan suhteen Euroopassa. Pelin kehitys aloitettiin jo Sega Mega-CD:llä, mutta siirrettiin Sega Saturn -alustalle, ilmeisesti Mega-CD:n heikosta menekistä ja 16-bittisen ajanjakson loppumisesta.


title: Grandia

text: "Grandia" sijoittuu nimeämättömään maailmaan, joka on jaettu "vanhaan" maailmaan ("Messina") ja "uuteen" maailmaan ("Elencia"). Maailmassa on myös vielä tutkimattomia seutuja. Vanha maailma ja sen kaupungit ovat kuin teollisen vallankumouksen ajoilta, kun taas Uusi maailma on teknisesti kehittynyt.


title: Grandia

text: Peli kertoo Justinista, hyväntuulisesta punatukkaisesta pojasta, sekä lukuisista muista hahmoista, jotka liittyvät Justinin seikkailuihin. Peliä, etenkin sen juonta, on verrattu usein Hayao Miyazakin elokuvaan "".


title: Grandia

text: Peli ilmestyi alkujaan samoihin aikoihin kun Squaresoftin maineikas "Final Fantasy VII". Siihen verrattuna taistelu oli huomattavan erilainen. Taistelu on toki vuoropohjaista, mutta sisältää enemmän strategisia elementtejä, mahdollisuuden keskeyttää vihollisen hyökkäykset, hahmot voi jopa asettaa tietokoneen ohjattavaksi. Hahmot ja viholliset kulkevat aikajanaa pitkin, kun taas "Final Fantasy" tukeutui ATB (Active Time Battle) -mittariin.


title: Grandia

text: Sega Saturnin versio Grandiasta ei koskaan ilmestynyt länsimaissa, johtuen Segan tiukasta politiikasta roolipelejä kohtaan. Näin ollen, PlayStation-versio oli ensimmäinen Grandia länsimaissa. Pelistä ilmestyi Japanissa Saturnille ns. jatko-osa, "Grandia Digital Museum". Kuten alkuperäinen, tämäkään ei länsimaissa ilmestynyt.


title: Perniön vaakuna

text: Perniön kunnanvaakuna on saanut aiheensa kunnan nimestä ja elinkeinosta. Auranterä kuvastaa vanhoja viljelysmaita. Lehmuksen lehdet viittaavat vanhaan suomalaiseen sanaan ”pärnä”, joka tarkoittanee lehmusta. Kunnan nimen uskotaan juontavan juurensa tästä sanasta.


title: Perniön vaakuna

text: Vaakunan on suunnitellut Ahti Hammar, ja se vahvistettiin käyttöön 22. lokakuuta 1957. Vaakunan selitys on ”punaisessa kentässä kaateinen auranterä, josta kasvaa viisi lehmuksen lehteä; kaikki kultaa”. Vaakuna muuttui kotiseutuvaakunaksi 2009 Perniön liityttyä Salon kaupunkiin. Perniön kunnanvaltuuston 8. syyskuuta 2008 tekemällä päätöksellä ainoastaan Perniön kotiseutuyhdistys ry:llä on vaakunan käyttöoikeus.


title: Weisshorn

text: Weisshorn on Valais'n Alpeilla, Sveitsin Valaisissa sijaitseva 4 505 metriä korkea vuorenhuippu.


title: Weisshorn

text: Ensimmäisinä huipulle ovat kiivenneet John Tyndall sekä oppaat J. J. Bennen ja Ulrich Wenger, 19. elokuuta 1861. Weisshornin eteläpuolen kiipesivät ensimmäisinä J. M. Biner, A. Imboden ja E. Broome vuonna 1895.


title: Szatmárin rauha

text: Szatmárin rauha solmittiin Szatmárin kaupungissa (nykyinen Satu-Mare Romaniassa) vuonna 1711 Pyhän saksalais-roomalaisen keisarikunnan keisarin Kaarle VI:n ja unkarilaisten sotilasjohtajien Sándor Károlyi ja János Pálffyn välillä. Sopimukseen päättyi myös Ferenc II Rákóczin johtamien joukkojen kahdeksan vuotta jatkunut kapinointi katolisten Habsburgien valtaa vastaan, sillä unkarilaisille ja transsilvanialaisille taattiin koskemattomuus ja uskonnonvapaus. Rauhansopimuksen solmimisen jälkeen noin 12 000 Rákóczin kannattajaa vannoi uskollisuutta Habsburgeille. Rauha oli tervetullut sillä sodassa oli kuollut yli puoli miljoonaa unkarilaista.


title: Tuomi Elmgren-Heinonen

text: Tuomi Elmgren-Heinonen (5. helmikuuta 1903 Ruovesi – 17. kesäkuuta 2000 Helsinki) oli suomalainen laulaja, journalisti, kirjailija ja antroposofi. Vuonna 1932 hän avioitui taidemaalari Aarre Heinosen kanssa; perheeseen syntyi kolme lasta, Marja, Reijo ja Pilvi.


title: Tuomi Elmgren-Heinonen

text: Tuomi Elmgren-Heinonen opiskeli laulamista Viipurissa ja Helsingissä, myöhemmin myös Berliinissä ja Pariisissa ja toimi ooppera- ja konserttilaulajana. Hän teki kymmenkunta roolia myös Suomen Kansallisteatterin tuotannoissa vuosina 1923–1932.


title: Tuomi Elmgren-Heinonen

text: Tuomi Elmgren-Heinonen toimi journalistina ja kirjailijana 1930-luvulta lähtien. Hän kirjoitti muun muassa säveltäjä Toivo Kuulan elämäkerran (1938) ja Fredrik Paciuksen elämäkerran "Laulu Suomen soi" (1958). Lisäksi hän kirjoitti säännöllisesti kolumnistina sanomalehti "Uuteen Suomeen", sodan aikana myös rintamalta, ja kirjoitti romaanin "Lottatyttö komennuksella" (1940), joka käännettiin kolmelle kielelle. "Lasten satu-Kalevala" (1946), kuvitus Kirsti Gallen-Kallela. Hänen tunnetuin teoksensa on "Käytöksen kultainen kirja" (1954). Teatterikorkeakoulun tapahistorian opettajana hän toimi pitkään ja kirjoitti teoksen tapahistoriasta. Viimeinen kirja oli antroposofisesta näkökulmasta: "Suhteemme vainajiin" (1978).


title: Tuomi Elmgren-Heinonen

text: Tuomi Elmgren-Heinonen kohtasi jo varhain kirjailija Kersti Bergrothin keskustelupiirissä antroposofian, ja se muodostui tärkeäksi toiminnan kanavaksi. Antroposofisen seuran jäseneksi hän liittyi 1931, ja vuosina 1956–1977 hän toimi Suomen antroposofisen liiton johtokunnan jäsenenä, viimeiset viisi vuotta myös varapuheenjohtajana. Puoli vuosisataa hän oli aktiivinen jäsen, toimitti Suomen antroposofisen liiton jäsenlehteä sekä hoiti työryhmää ja osaltaan Vapaan hengentieteellisen korkeakoulun toimintaa. Hän toimi myös pitkään Lahden kaupungissa sijaitsevan hoitopedagogisen Sylvia-kodin tukiyhdistyksen hallituksessa ja henkilökunnan kouluttajana.


title: Sex Packets

text: Sex Packets on debyyttialbumi rap-ryhmä Digital Undergroundilta. Albumi julkaistiin vuonna 1990. "The Humpty Dance" oli kahdella singlelistalla sijalla 1 ja U.S. pop charts listalla sijalla 11. The Source lehti valitsi albumin yhdeksi parhaimmista rap-albumeista vuonna 1998.


title: Sex Packets

text: Vuonna 2008 samainen single rankattiin sijalle 30 VH1's 100 parasta hip hop kappaletta -kategoriassa."1 puoli""2 puoli"


title: Sons of the P

text: Sons of the P on kolmas albumi rap-ryhmä Digital Undergroundilta. Albumi ilmestyi vuonna 1991 ja siltä julkaistiin kaksi singleä: "Kiss You Back" ja "No Nose Job."


title: Lankalaukaisin

text: Lankalaukaisin on kameraan kytkettävä ulkoinen laite, jolla kamera voidaan laukaista ottamaan kuva koskematta itse kameran runkoon. Lankalaukaisin on hyödyllinen muun muassa jalustalta otettavissa pitkän valotusajan kuvissa. Pitkillä valotusajoilla kamera tärähtää helposti siihen koskettaessa, mutta lankalaukaisimella tärähdykset saa useimmiten poistettua.


title: Lankalaukaisin

text: Lankalaukaisin on käytännöllinen myös omakuvissa. Laukaisinta kädessä voidaan pitää todisteena siitä, että kuvan on ottanut kuvattava kohde, eikä joku muu.


title: Kashmirinsieppokerttu

text: Kashmirinsieppokerttu ("Seicercus whistleri") on Bhutanissa, Intiassa, Nepalissa ja Kiinassa tavattava uunilintuihin kuuluva varpuslintu. Kashmirinsieppokerttu erotettiin omaksi lajikseen kultasieppokertusta ("Seicercus burkii") vuonna 1999.


title: Kashmirinsieppokerttu

text: Kooltaan kashmirinsieppokerttu on noin 12 cm. Lajin pää ja selkä ovat väriltään oliivinvihreät. Päälaella on kaksi tummemman vihreää raitaa. Pyrstö on musta ja sen kärki on valkoinen. Vatsa on väritykseltään keltainen.


title: Kashmirinsieppokerttu

text: Kashmirinsieppokertut elävät subtrooppisissa ikivihreissä kosteissa vuoristometsissä 2 000–2 750 metrin korkeudessa.


title: Diddy Kong

text: Diddy Kong on Nintendon Donkey Kong-pelisarjassa esiintyvä videopelihahmo, joka teki ensiesiintymisensä vuonna 1994 julkaistussa pelissä "Donkey Kong Country". Hahmo on esiintynyt lähes jokaisessa Donkey Kong-peleissä Donkey Kong Countryn jälkeen. Diddy Kong on pieni apina, jolla on pitkä häntä, punainen paita sekä lippis, johon on painettu Nintendon logo. Diddy Kongin kykyihin kuuluu monissa peleissä nopea juoksu, ketteryys sekä kyky hypätä korkealle. Diddy Kong on Donkey Kongin luotettu ystävä ja apuri. Diddy Kongilla on tyttöystävä Dixie Kong.


title: Diddy Kong

text: Diddy Kongin ensimmäinen omaa nimeään kantama peli oli vuonna 1997 Nintendo 64-konsolilla julkaistu "Diddy Kong Racing" joka myöhemmin palasi uusintaversiona Nintendo DS:lle. Diddy Kong on esiintynyt myös monissa Mario-peleissä, lähinnä urheilupeleissä, mm , Mario Kart Wii Mario Slam Basketball ja Mario Super Sluggers. Myös Mario Party DS-pelissä Diddy Kongilla on lyhyt rooli.


title: Diddy Kong

text: Diddy Kong on esiintynyt Super Smash Bros.-pelisarjan kolmannessa osassa Super Smash Bros. Brawl. Tuossa pelissä hän kuului valmiisiin hahmoihin. Diddy on esiintynyt myös Donkey Kong Country-TV-sarjassa. Sarjassa hänen englanninkielisessä ääniroolissaan oli Andrew Sabiston ja japanin versiossa hänen äänestään vastasi Megumi Hayashibara.


title: Diddy Kong

text:
Diddy Kongista on olemassa myös väärä/paha versio ns. False Diddy Kong. False Diddy Kong ollaan nähty vain Super Smash Bros. Brawlissa välivastuksena tarinapelissä. False Diddy Kong eroaa Diddystä siten, että se on valtava ja se on pimeän värinen.
Samassa pelissä nähtiin false-versio myös Bowserista, prinsessa Peachistä ja prinsessa Zeldasta.


title: Sumner Redstone

text: Sumner Redstone (synt. Sumner Murray Rothstein s. 27. toukokuuta 1923 Boston, Massachusetts) on yhdysvaltalainen liikemies ja National Amusementsin pääomistaja.


title: Sumner Redstone

text: Toisen maailmansodan aikana Redstone palveli Yhdysvaltain armeijan tiedustelussa. Hän valmistui Harvardin yliopistosta vuonna 1947, ja muutaman vuoden lakimiehenä toimittuaan hän siirtyi isänsä perustamaan Northeast Theatre Corporation -elokuvateatteriketjuun. Yrityksen nykyinen nimi National Amusements otettiin käyttöön 1954. Yrityksen johdossa Redstone on ollut 1960-luvun puolestavälistä alkaen.


title: Sumner Redstone

text: Redstone loukkaantui vaikeasti hotellitulipalossa Bostonissa 1979. Hänelle suoritettiin 60 tuntia kestänyt leikkaus, josta hän vastoin lääkärien odotuksia selvisi hengissä. Toipumisikanaan Redstone alkoi investoida elokuva- ja televisioalalle. Nykyään Redstonella on National Amusementsin kautta määräysvalta muun muassa CBS Corporationissa ja Viacomissa.


title: Sumner Redstone

text: Syyskuussa 2008 Forbes-lehti arvioi Redstonen omaisuuden arvoksi 5,1 miljardia dollaria, jolla hän sijoittui 66. sijalle Yhdysvaltain rikkaimpien henkilöiden joukossa. Saman vuoden joulukuussa "Silicon Alley Insider" -verkkolehti kuitenkin arvioi Redstonen menettäneen omaisuudestaan vuoden aikana 3,9 miljardia dollaria, ja New York Timesin mukaan Redstonen omaisuus saattaa olla jo alle miljardin dollarin.


title: Il pirata

text: Il pirata on Vincenzo Bellinin säveltämä kaksinäytöksinen ooppera, johon libretton on tehnyt Felice Romani. Ooppera kantaesitettiin Milanon Teatro alla Scalassa 27. lokakuuta 1827. Teos vakiinnutti Bellinin aseman aikansa merkittävien oopperasäveltäjien joukossa.


title: Il pirata

text: Bellinin toinen ooppera Bianca e Gernando oli menestynyt kohtalaisen hyvin Napolissa, ja teos kiinnitti myös milanolaisen impressaarin, Domenico Barbajan huomion. Bellini saikin tehtäväkseen säveltää oopperan Milanon La Scalaan. Tästä alkoi hedelmällinen yhtiestyö librettisti Felice Romanin kanssa. Libretto pohjautuu Isidore J. S. Taylorin Pariisissa 1826 kantaesitettyyn näytelmään Bertram, ou le Pirate, jonka inspiraation lähteenä oli puolestaan Charles Maturinin näytelmä Bertram, or The Castle of Saint-Aldobrand vuodelta 1816.


title: Il pirata

text: Il piratan kantaesitys tunnetusti nirson milanolaisyleisön edessä oli välitön menestys. Bellini oli nähnyt erityistä vaivaa partituurinsa kanssa, koska tiesi, että menestyminen Milanossa takaisi lisää sopimuksia. Säveltäjä löysi Il piratassa täyden ilmaisuvoimansa, joka perustuu usein pitkiin, kauniisiin melodioihin sekä tekstin ja musiikin yhteyteen. Menestystä ja sävellystyötä auttoi myös kantaesityksen ensiluokkainen miehitys, jonka kantava voima oli nimiosan esittänyt tenori Giovanni Battista Rubini, entuudestaan milanolaisyleisön suosikki. Oopperan vaativa tenori- ja sopraano-osa vaikuttavatkin osaltaan siihen, että teosta esitetään nykyään verrattain harvoin.


title: Il pirata

text: Il piratan menestyksen jälkeen Bellinin ei tarvinnut etsiskellä työtarjouksia. Hän asettui Milanoon vuosiksi 1827-1833. Tänä aikana syntyivät muiden muassa merkkiteokset Unissakävijä ja Norma, kumpikin yhteistyössä librettisti Romanin kanssa. Kaikkiaan Romani kirjoitti libretton kahdeksaan Bellinin 11:stä oopperasta.


title: Il pirata

text: Sisilia, 1200-luku. Imogenen ja Gualtieron tiet ovat eronneet, kun Ernesto on vanginnut Imogenen isän pakottaakseen Imogenen kanssaan naimisiin. Maanpaossa ollut Gualtiero ei tiedä Imogenen avioliitosta ja sen myötä syntyneestä poikalapsesta. Aikeissaan palata kotiseudulleen ja Imogenen luokse Gualtiero on koonnut laivaansa miehistön aragonialaisista merirosvoista. Sisilian rannikolla laiva joutuu Erneston luotsaaman laivaston hyökkäyksen kohteeksi, ja miehistö joutuu jättämään uppoavan laivan juuri, kun raivoava myrsky on pahimillaan.


title: Il pirata

text: Paikalliset kalastajat ja kyläläiset rukoilevat merihätään joutuneiden puolesta. Aallot heittävätkin Gualtieron veneen turvallisesti rannalle. Väkijoukossa oleva Goffredo tunnistaa Gualtieron ja tarjoaa tälle turvapaikan. Gualtiero kertoo, että hänen rakkautensa Imogeneen on pitänyt hänet hengissä ("Nel furor delle tempeste"). Imogene tulee paikalle tarjoamaan haaksirikkoutuneille apua. Gualtiero ei esittäydy Imogenelle vielä, ja Itulbon selvittäessä Imogenelle tapahtumien kulun, tämä olettaa Gualtieron menehtyneen. Sivummalla Imogene kertoo Adelelle nähneensä unen, jossa hänen miehensä riisti Gualtierolta hengen ("Lo sognai ferito").


title: Il pirata

text: Illalla Itulbo varoittaa haaksirikkoutuneita paljastamasta, että nämä ovat samoja miehiä, joita Ernesto ajoi takaa. Imogene tuntee outoa viehätysta Goffredon vierasta kohtaan, ja pian Gualtiero paljaastaakin henkilöllisyytensä Imogenelle. Gualtiero saa nyt tietää, että Imogene on naimisissa vain Erneston painostuksen takia, ja nähdessään Imogenen lapsen hän alkaa suunnitella kostoa.


title: Il pirata

text: Ernesto miehineen juhlii voittoa merirosvoista ("Sì, vincemmo"), mutta Imogenen vastahakoisuus juhlintaan ärsyttää häntä. Ernesto kuulustelee merirosvojen johtajaksi tekeytynyttä Itulboa Gualtieron kohtalosta. Goffredo onnistuu pidättelemään tunnekuohun vallassa olevaa Gualtieroa paljastamasta henkilöään Ernestolle. Rakkaus Gualtieroon ja toisaalta vanhemmuus ja avioliitto repivät Imogenen sisintä. Näytös huipentuu päähenkilöiden ilmaistessa ristiriitaisia tunteitaan.


title: Il pirata

text: Adele kertoo Imogenelle, että Gualtiero haluaa nähdä hänet ennen lähtöään. Ernesto syyttää Imogenea uskottomuudesta, mutta Imogene vakuuttaa, että hänen tunteensa Gualtieroa kohtaan kumpuavat ainoastaan menneisyyden tapahtumien muistoista. Ernesto uskookin ensin Imogenen vakuutteluihin, mutta kuullessaan, että Gualtiero onkin lähistöllä, hän joutuu raivon valtaan.


title: Il pirata

text: Itulbon estelyistä huolimatta Gualtiero menee tapaamaan Imogenea ennen lähtöään. Parin tunteet ovat ristiriitaisia; he vuoroin hyväksyvät kohtalonsa, vuoroin tunnustavat palavan rakkautensa. Ernesto hiipii paikalle ja kuulee Gualtieron ja Imogenen sananvaihdon. Kun hän tulee esiin, käy selväksi, että kaksintaistelu miesten välillä on väistämätön.


title: Il pirata

text: Kaksintaistelun tuloksena Ernesto on saanut surmansa. Gualtiero antautuu oikeuden tuomittavaksi ja rukoilee, että Imogene antaa hänelle anteeksi ("Tu vedrai la sventurata"). Toisaalla Imogene on ahdistunut ja harhainen. Hän näkee näkyjä kuolleesta miehestään ja pojastaan ("Col sorriso d'innocenza"). Etäältä kuuluu ritarien neuvoston antama tuomio: Gualtiero tuomitaan kuolemaan. Imogene näkee sielunsa silmin verisen mestauslavan, ja epätoivo vie hänestä voiton. Hän näkee omankin kuolemansa lähestyvän ("Oh sole, ti vela di tenebre oscure").


title: Arkkipiispan kesäpalatsi

text: Arkkipiispan kesäpalatsi () on Bratislavassa sijaitseva palatsi, jossa on Slovakian hallituksen toimitilat.


title: Arkkipiispan kesäpalatsi

text: Alkujaan renessanssityylinen palatsi rakennettiin 1600-luvulla Esztergomin arkkipiispan kesäasunnoksi. Osmanien valtakunta oli valloittanut Esztergomin 1543, siksi arkkipiispanistuin oli Bratislavassa.


title: Arkkipiispan kesäpalatsi

text: Vuosina 1761–1765 itävaltalainen arkkitehti F. A. Hillebrandt suunnitteli sen barokkityyliseksi, mutta se sai myös rokokootyylisiä mausteita, kuten rokokooaidan ja seremoniapihan. Kuvanveistäjä Georg Rafael Donnerilla oli ateljee palatsin puutarhassa.


title: Arkkipiispan kesäpalatsi

text: Palatsin puutarha arvokkainen koristeineen ja veistoksineen tuhoutui 1800-luvulla, kun palatsi muutettiin sotilassairaalaksi, ja suurin osa patsaista katosi. Johanneksen patsas on nyt Priimaksen palatsin pihalla, ja atlantit ovat Kittseen kaupungissa.


title: Arkkipiispan kesäpalatsi

text: Entistetty palatsi ja sen englantilainen puutarha on nyt Slovakian hallituksen käytössä.


title: Perhostähti

text: Perhostähti eli "IRAS 04302+2247" on tähti, jonka ympärillä on esiplanetaarinen kiekko. Tämä kohde on pimeän sumun Lynds 1536b lähellä. Kiekko näkyy selvänä tummana nauhana keskustähden valaisemaa pilven osaa vasten. Keskustähti lienee tyypillinen T Tauri -tähti, jonka säde on 2 Auringon sädettä, pintalämpötila 4 000 K ja luminositeetti noin 0,92 Auringon luminositettia.


title: Perhostähti

text: Kiekon sisempi, planeettoja muodostava alue ulottuu 80–120 AU:n päähän. Ulompi, paksumpi alue on välillä 120–300 AU. Kiekon massa on erään mallin mukaan noin 7, korkeintaan 8 Auringon massan tuhannesosaa. Massavirta kiekkoon on kymmenesmiljoonasosa Auringon massaa. Tähti ja kiekko on melko nuori, niin sanottu luokan yksi prototähti.


title: Jukka Vihavainen

text: Jukka Vihavainen (s. 24. elokuuta 1971 Sulkava) on suomalainen raskaansarjan kehonrakentaja.


title: Jukka Vihavainen

text: Vihavainen aloitti painoharjoittelun 16-vuotiaana hyvin vaatimattomissa olosuhteissa. Hän kilpaili ensimmäisen kerran 1997 Mikkelissä järjestetyissä kehonrakennuksen SM-karsinnoissa sijoittuen heti toiseksi raskaassa sarjassa. Sarjan voitti Veli-Matti Niskanen, joka voitti raskaan sarjan Suomen mestaruuden kaksi viikkoa myöhemmin pidetyissä SM-kilpailuissa Jyväskylässä. Myös vuoden tulokkaaksi nimetty Vihavainen osallistui Jyväskylän SM-kilpailuun sijoittuen neljänneksi alle 90kg:n sarjassa. Lajin piirissä vielä tuntematon Vihavainen herätti paljon huomiota kookkaalla fysiikallaan ja kehonrakennukseen erinomaisesti soveltuvalla rakenteella. Ensimmäistä kertaa televisioidun SM-kilpailun kommentaattori Kike Elomaa hämmästeli useaan otteeseen tulokkaan fysiikkaa.


title: Jukka Vihavainen

text: Vihavaisen kilpailu-ura keskeytyi vuonna 2001 rintalihaksen repeämiseen kolme viikkoa ennen SM-kilpailua. Kuuden vuoden tauon jälkeen vuonna 2006 hän palasi takaisin kehonrakennuslavoille ja aloitti samaan aikaan aktiivisen kehonrakennus- ja fitnesslajien kehittämisen tukemalla lajien kilpailijoita ja parantaen harjoittelumahdollisuuksia.


title: Jukka Vihavainen

text: Vuonna 2008 Vihavainen perusti Hardcore Team ry.:n ja avasi internetiin samalla nimellä toimivan forumin. Vuonna 2009 Vihavainen valittiin kehonrakennusliiton hallitukseen, sekä kilpailijatoimikuntaan. Hardcore Team forumia seurasi Vihavaisen 2010 syksyllä avaama Badass Bodybuilders blogi ja sen myötä tiivis yhteistyö verkkokauppa Fitnesstukun kanssa. Epäonnistunutta 2010 vuoden kisakautta ja pian sen jälkeen eroa avopuolisostaan Tiina Kasvista seurasi vuoden 2011 tammikuussa tapahtunut vakava tapaturmainen oikean reiden repeäminen. Kuntouksen aikana keväällä 2011 Vihavainen suoritti IFBB:n tuomarikurssin.


title: Esko Kuusisto

text: Esko Kuusisto (s. 11. helmikuuta 1949 Ruovesi) on suomalainen hydrologi. Hän on työskennellyt Suomen ympäristökeskuksessa sen perustamisesta asti ja ollut työskentelemässä kehityshankkeissa eri maissa. Kuusisto on väitellyt tohtoriksi hydrologian alalta ja kirjoittanut ja toimittanut useita hydrologian alan teoksia ja julkaissut 350 kirjoitusta vesistä, ympäristöstä ja ilmastonmuutoksesta.


title: Esko Kuusisto

text: Kuusisto selvitti 1980-luvulla Jyväskylän yliopiston biologian professorin Mikko Raatikaisen kanssa muun muassa, että Suomessa on 187 888 järveä, 179 584 saarta, 647 jokea ja yli 22 000 lähdettä.


title: Oikeusvarmuus

text: Oikeusvarmuus tarkoittaa luottamusta siihen, että valtiossa ylläpidetään oikeutta, että tuomioistuimet tekevät ratkaisunsa lakeja ja kansan oikeuskäsitystä noudattaen sekä että oikeudellisia ratkaisuja voidaan ennalta arvioida. Yhteiskunnan oikeusrauhan toteutumisen edellytyksenä on myös oikeusvarmuuteen kuuluva lainrikkojien selvittäminen ja heidän rankaisemisensa sekä oikeuden käskyjen ja kieltojen varma voimaansaattaminen.


title: Oikeusvarmuus

text: Oikeusvarmuuden käsitteessä ei ole ensisijaista ratkaistun tapauksen kohtuullisuus ja oikeudenmukaisuus, joihin voidaan huonoa lakia sovellettaessa törmätä. Oikeusvarmuuden edellytyksenä on oikeussäännösten selkeys ja yhdenmukainen sovellettavuus. Lakeja säädettäessä voidaan esimerkiksi yleislausekkeita käyttämällä huonontaa ennakoitavuutta, mutta mahdollistaa oikeudenmukaisuuden huomioon ottaminen ratkaisuja tehtäessä. Oikeusvarmuus eroaa oikeusturvasta siinä, että oikeusturvaan liittyy ennakoitavuuden ohella myös ratkaisun sisällön oikeellisuus.


title: CB26

text: CB26, "CB 26" on tähtitaivaalla oleva pieni pimeä sumu. Se on Bokin globuli eli tumma tähtienvälinen kaasupilvi, jossa muodostuu tähtiä. Infrapuna-alueen mittauksissa näkyy globulin sisällä lähi-infrapunaa säteilevä kohde, joka on kaasukiekon ympäröimä syntymässä oleva tähti. Sitä kutsutaan nimellä CB 26 YSO 1. Se on nuori, massiivisen esiplanetaarisen kiekon omaava niin sanottu luokan 1 prototähti. Kiekon sisin 200 AU leveä alue on melko läpinäkymätön. Kiekko ulottuu 400 AU:n päähän..


title: Veitsiluodon rata

text: Veitsiluodon rata oli Suomen rataverkkoon kuulunut sivurataosa Kemissä. Rataosa haarautui -radalta Kemin aseman eteläpuolella Pyyn pysäkki, ja johti Hepolan ja Rytikarin kautta Veitsiluodon paperitehtaalle ja satamaan Veitsiluotoon. Rataosan pituus oli noin kuusi kilometriä, ja sen seisakkeet avattiin henkilöliikenteelle joulukuussa 1942.


title: Veitsiluodon rata

text: Sodasta johtuneen linja-autopulan vuoksi Kemin ja Veitsiluodon väliltä lakkautettiin useita bussivuoroja. Liikenneongelmien vuoksi järjestettiin 10. marraskuuta 1942 Veitsiluodon seurojen talolla kokous, joka pyysi henkilöjunaliikenteen aloittamista. Kemiin seuraavana päivänä saapunut Rautatiehallituksen pääjohtaja Jalmari Castren ei vielä luvannut junaliikennettä, mutta Veitsiluodon pöllikujan päähän rakennettiin jo lähtölaituri ja ennen joulua 1942 alkoivat junat liikennöidä päivittäin neljällä vuorolla. Junissa oli 2–3 vanhaa matkustajavaunua sekä konduktöörivaunu.


title: Veitsiluodon rata

text: Rataosalla oli henkilöliikennettä joulukuusta 1942 alkaen ja sillä oli seisakkeet Rytikarissa ja Hepolassa. Junat pysähtyivät lisäksi pääradalla sijainneilla Pyyn, Nällin, Ritikan, Kulman (Kulmankylä) ja Peurasaaren seisakkeilla. Arkisin vuoroja oli enimmillään 10, lisäksi yksi sunnuntaivuoro. Veitsiluodon paperitehtaan työläisten lapset saivat tehtaan tarjoamana matkaliput juniin koulunkäyntimatkoilleen Kemiin. Junien henkilöliikenne kuitenkin lakkautettiin jo 31. toukokuuta 1949 ja sitä korvasivat linja-autot 1. kesäkuuta 1949 alkaen.


title: Veitsiluodon rata

text: Tavaraliikenne jatkui vuoteen 1960, jolloin rakennettiin Ajoksen kautta rautatieyhteys Veitsiluotoon ja vanha rata purettiin samana vuonna 1960. Sen siltojen jäänteitä ja ratalinjaa on edelleen havaittavissa. Rautatie kulki Veitsiluodontien ja Eteläntien (E4) välissä ja ylitti Isoruonaojan siltaa pitkin. Radan purkamisen jälkeen Isoruonaojan ylitse rakennettiin puinen silta kevyttä liikennettä varten. Vanhaa ratalinjaa pitkin pystyi hieman oikaisemaan matkalla Kemin keskustaan vuosina 1960–2009. Ratalinjaa käyttivät muun muassa lenkkeilijät ja pyöräilijät. Pölkyt oli purettu, mutta ratapölkkyjen jälkiä oli paikoin nähtävissä ratalinjalla vielä 1990-luvulla. Moottoritien rakentamisen yhteydessä 2009–2010 Isoruonaojan ylitse rakennettiin uusi kevyen liikenteen silta moottoritien länsipuolelle, vaikka syksyllä 2010 liikenteelle avattu moottoritie katkaisi vanhan ratalinjan oikotien.


title: Veitsiluodon rata

text: Veitsiluodon henkilöliikenteessä sattui kolme onnettomuutta, ensimmäinen jo 1942, kun ennen liikenteen alkua tavarajunien vaunuissa matkusti ihmisiä. Ruonanojan mutkassa katettu tavaravaunu suistui kiskoilta, jolloin matkustajat hyppäsivät ulos. Eräs koulupoika jäi vaunun alle, mutta selvisi vahingoittumattomana. Junan miehistö kaivoi hänet lapioilla esiin ratapenkasta.


title: Veitsiluodon rata

text: Toinen vakavampi onnettomuus sattui 18. marraskuuta 1943. Veitsiluodon Viesti uutisoi, että Veitsiluodosta Kemiin kello 13.30 lähtenyt juna suistui kiskoilta lähellä Ruonanojan siltaa. Junassa oli 12 pöllivaunua ja veturin edessä kolme matkustajavaunua sekä konduktöörivaunu, jotka suistuivat kiskoilta. Toistakymmentä matkustajaa loukkaantui, heistä kaksi vakavasti.


title: Veitsiluodon rata

text: Kolmas onnettomuus sattui 1947. Helsingin Sanomat uutisoi 28. tammikuuta 1947, että Kemistä Veitsiluotoon matkalla ollut paikallisjuna törmäsi Oulun maantien vartioimattomassa tasoristeyksessä vastakkaiseen suuntaan matkalla olleeseen Miilumäki Oy:n bussiin, jolloin kuusi ihmistä kuoli ja kymmeniä loukkaantui.


title: Veitsiluodon rata

text: Nykyisin liikenne Veitsiluotoon sekä Ajokseen hoidetaan Kemin rautatieasemalta haarautuvaa Ajoksen satamarataa pitkin.


title: NGC 2071-IRS3

text:
NGC 2071-IRS3 on Orionin tähtikuviossa oleva infrapunaa säteilevä kohde heijastussumun NGC 2071 lähellä.
Lähistöillä on ionisaation takia hehkuvia HII-alueita ja pimeitä sumuja. Kohde on arvion mukaan 1300 valovuoden päässä Maasta. Kohdetta on tutkittu radioalueella VLA-radioteleskoopilla. Sitä pidetään suunnilleen Auringon massaisena tähtenä, jonka ympärillä on esiplanetaarinen kiekko. Kiekkoon liittyy veden masersäteilyä ja kohteeseen liittyy myös suihkut, jotka lähtevät tähdestä kiekon tasoa vastaan.


title: NGC 2163

text: NGC 2163 (Lk Hα 208, LkHA 208, Lick H-alfa 208) Orionin tähtikuviossa on tunnettu esiplanetaarinen kiekkokohde. Se on niin sanottu Herbug Ae/Be -tähti, jollaiset ovat nuoria Aurinkoa massiivisempia tähtiä kaasukiekkoineen. Tämä heijastussumu muistuttaa tiimalasia, koska kiekko pimentää tähden valon. Valo pääsee kulkemaan pitempään "tiimalasin lasien" suunnassa. NGC 2163 sekoitetaan joskus galaksiin IC 2163 jolla sama numero ja parinaan NGC 2207, nämä kuitenkin sijaitsevat Ison koiran tähdistössä.


title: NGC 2163

text: Muita luettelonimiä ovat muun muassa Ced 62, DG 87, LBN 855, GN 06.04.9, LkHa 208, HBC 193, FM 14


title: Asko Ivalo

text: Asko Päiviö Ivalo (24. kesäkuuta 1901 Helsinki – 2. marraskuuta 1968) oli suomalainen diplomaatti, joka palveli yli 40 vuoden ajan suurlähettiläänä ja ulkoministeriön poliittisen osaston päällikkönä.


title: Asko Ivalo

text: Asko Ivalon vanhemmat olivat kirjailija Santeri Ivalo (aik. Ingman) ja Ellinor Ivalo. Hän oli naimisissa kuvanveistäjä Emil Wikströmin tyttären Mielikki Wikströmin kanssa. Heillä oli kolme lasta.


title: Asko Ivalo

text: Ivalo oli ulkoministeriön palveluksessa vuodesta 1926, ja hän toimi diplomaattina Tallinnassa, Tukholmassa, Moskovassa, Bulgariassa, Jugoslaviassa, Pariisissa


title: Asko Ivalo

text: Lähettiläänä Ankarassa 1951–1954, Haagissa 1947–1951, Pakistanissa 1951–1954, Teheranissa 1951–1954 ja suurlähettiläänä Damaskoksessa 1958–1959, Bangkokissa 1964–1968, Roomassa 1954–1961, New Delhissä 1964–1968 ja Jakartassa 1964–1968.


title: Asko Ivalo

text: Mielikki Ivalo on kertonut perheen vaiheista muistelmateoksissaan.


title: Hah

text: HAH tai Hah voi viitata ainakin seuraaviin:


title: KRI

text: Lyhenteet Kri ja KRI voivat viitata ainakin seuraaviin:


title: Sata-komitea

text: Sata-komitea oli Vanhasen II hallituksen sosiaaliturvan kokonaisuudistusta (Sata) valmisteleva komitea. Valtioneuvosto asetti komitean valmistelemaan uudistusta 14. kesäkuuta 2007. Sen puheenjohtajaksi nimitettiin valtiotieteen tohtori Markku Lehto ja varapuheenjohtajaksi alivaltiosihteeri Martti Hetemäki valtiovarainministeriöstä.


title: Sata-komitea

text: Sosiaaliturvauudistuksen tavoitteena oli työn kannustavuuden parantaminen, köyhyyden vähentäminen ja riittävän perusturvan tason turvaaminen kaikissa elämäntilanteissa. Työmarkkinoiden toimivuuden parantamiseksi sosiaaliturvauudistuksen yhteydessä arvioitiin verotuksen, perusturvan sekä työttömyysturvan uudistaminen.


title: Sata-komitea

text: Tavoitteena oli, että tukien saajan asemaa parannetaan yksinkertaistamalla ja selkeyttämällä järjestelmää. Koska komiteaa asetettaessa päätettiin myös, että uudistukset on tehtävä kustannusneutraalisti, ei komitealla käytännössä ollut mahdollisuutta parantaa sosiaaliturvan jälkeenjäänyttä tasoa. Oppositio arvostelikin Sata-komiteaa keinoksi jättää jälkeenjäänyt sosiaaliturva uudistamatta.


title: Sata-komitea

text:
2. maaliskuuta 2009 palkansaajajärjestöt SAK ja Akava ilmoittivat vetäytyvänsä Sata-komiteasta.
Syyksi järjestöjen edustajat ilmoittivat hallitusta kohtaan tuntevansa epäluottamuksen, joka syntyi hallituksen ajamasta eläkeiän nostamisesta.


title: Sata-komitea

text: Sata-komitea luovutti loppumietintönsä 18. joulukuuta 2009 sosiaali- ja terveysministeri Liisa Hyssälälle.


title: Sata-komitea

text: Sata-komitean ehdotusten perusteella otettiin käyttöön ns. takuueläke, joka suurentaa pienimpiä eläkkeitä.


title: Sata-komitea

text: Osmo Soininvaara kirjoitti myöhemmin komitean toiminnasta kirjan, jossa nimeää syyllisiä komitean epäonnistumisiin.


title: Sata-komitea

text: Eräs merkittävä muutos oli toimeentulotuen pienentäminen koulutuksesta kieltäytyviltä alle 25-vuotiailta. Komitean perusturvajaoston puheenjohtajan Osmo Soininvaaran mukaan Paavo Arhinmäki antoi laille Soininvaaran nimen tämän ajettua leikkausta nuorten toimeentulotukeen. Terveyden ja hyvinvoinnin laitoksen tutkimuksen mukaan toimeentulolain muutos epäonnistui, kuten asiantuntijat arvioivat jo lakia säädettäessä. THL:n mukaan Sosiaalituen leikkaaminen ei auta nuoria, joiden elämä on monella lailla pahasti solmussa. Helsingin Sanomat tulkitsi THL:n tutkimusta siten, että lopputulos oli odotettua parempi, koska lakia ei juurikaan sovellettu ja sosiaalityöntekijät joutuivat tarkasti pohtimaan, pitäisikö nuorelta leikata toimeentulotukea.


title: Sata-komitea

text: Kirja-arvostelu


title: Huonevehkat

text: Huonevehkat eli kallat ("Zantedeschia") on kasvisuku, johon kuuluu kahdeksan lajia. Vehkat kuuluvat Araceae-heimoon. Tunnetut kahdeksan lajia ovat kotoisin Afrikan etelä- ja keskiosista, missä ne elävät soilla ja vesistöjen reunoilla. Niillä on mehevä maavarsi ja erikoisen muotoinen suppilomaisen suojuslehden koristama kukinto.


title: Huonevehkat

text: Ainakin neljää huonevehkalajia viljellään Suomessa huonekasvina:


title: Tapio Voionmaa

text: Olavi Tapio Voionmaa (vuoteen 1906 Wallin, 9. kesäkuuta 1896 Helsinki – 6. lokakuuta 1960) oli suomalainen diplomaatti.


title: Tapio Voionmaa

text: Voionmaan vanhemmat olivat professori Kaarle Väinö Voionmaa ja Ilma Maria Alin. Hän pääsi ylioppilaaksi 1914 ja valmistui filosofian kandidaatiksi ja maisteriksi 1918. Voionmaa toimi Suomen Lontoon-lähetystön avustajana 1921–1922, kansainvälisen työtoimiston osaston jäsenenä 1922–1937 ja Kansainliiton sihteeristön finanssi- ja taloudellisen osaston jäsenenä 1929–1937.


title: Tapio Voionmaa

text: Voionmaa oli ulkoministeriön talouspoliittisen osaston päällikkönä 1937–1938 ja ministeriön kansliapäällikkönä 1938–1941 sekä 1946–1950. Hän oli lähettiläänä Sveitsissä 1941–1946 sekä Belgiassa ja Luxemburgissa 1950–1957. Viimeksi Voionmaa oli Suomen Espanjan-suurlähettiläänä 1957–1960 ja samaan aikaan myös Vatikaanin lähettiläänä 1956–1960. Voionmaa oli myös Kansainvälisen alkoholisminvastustamisliiton puheenjohtajana 1946–1960.


title: Tapio Voionmaa

text: Voionmaa kirjoitti teoksen "Kansainvälinen sosialipolitiikka" (1926) ja hän julkaisi tutkimuksia sarjoissa "Studies and Reports of the International Labour Office" ja "Publications of the Economic Intelligence Service, League of Nations" vuosien 1923–1937 välillä.


title: Tapio Voionmaa

text: Tapio Voionmaa oli naimisissa vuodesta 1923 Madeleine Morelin kanssa.


title: Kateederi

text: Kateederi ( 'istua') on opettajan tai puhujan koroke sekä myös oppituoli eli opetusvirka (yliopistossa). Tämä harvinainen sivistyssana on tuttu yhteydestään roomalaiskatolisen kirkon johtajan lausuntoihin liittyvästä latinankielisestä määritteestä "ex cathedra". Tietyissä asioissa (mutta vain tietyissä) paavi voi selkeästi ilmoittaa puhuvansa "virheellisyydettä". Kuvaannollisesti käytetään myös ilmausta "ottaa kateederi": puheenvuoro siirtyy henkilölle aktiivisesti.


title: Rover SD1

text: Rover SD1 on koodinimi sarjalle ylellisiä autoja, joita British Leyland ja sen seuraaja Austin Rover valmistivat vuodesta 1976 vuoteen 1986.


title: Rover SD1

text: Mallimerkinnän "SD"-osuus tulee British Leylandin "Specialist Division" -osastosta (johon Rover kuului) ja numero "1" tarkoittaa ensimmäistä Specialist Divisionin valmistamaa mallia.


title: Rover SD1

text: Vuonna 1971 Rover, tuolloin osa British Leyland (BL) -konsernia, alkoi kehittää uutta mallia korvaamaan Rover P6 ja Triumph 2000/2500. Sekä Triumphin että Roverin suunnittelijat tekivät omat suunnitelmansa uutta mallia varten, ja Roverin suunnitelma valittiin. David Bache valittiin muotoiluryhmän johtoon, ja muotoilua inspiroi esimerkiksi Ferrari Daytona ja Pininfarinan 1960-luvun lopussa tekemä BMC 1800 -konseptimalli, jonka muotolilu innoitti myös Citroën CX:n muotoilua. Spen King oli vastuussa teknisestä puolesta. Bache ja King olivat aiemmin tehneet yhteistyötä Range Roverin suunnittelussa. Projektin koodinimi oli aluksi RT1 (Rover Triumph numero 1), mutta nimeksi vaihdettiin pian SD1 (Specialist Division numero 1), kun Rover ja Triumph liitettiin British Leylandin uuteen "Specialist Division" -osastoon.


title: Rover SD1

text:
Uusi malli suunniteltiin yksinkertaiseksi valmistaa, toisin kuin P6, jossa oli paljon monimutkaisia ratkaisuja kuten DeDion-tyyppinen takajousitus. SD1:ssä oli sen sijaan jäykkä taka-akseli.
Tämä lähestymistapa valittiin, koska tutkimusten mukaan suurin osa ostajista ei välittänyt uudesta ja vallankumouksellisesta (ja kalliista) tekniikasta elleivät tulokset olleet hyviä. Jäykän taka-akselin mukana tuli myös toinen askel taaksepäin – autossa oli takana rumpujarrut.


title: Rover SD1

text: Rover suunnitteli melko uuden 2,2-litraisen nelisylinterisen moottorinsa käyttöä, mutta British Leylandin johto halusi voimanlähteeksi muokatun version Triumphin kuusisylinterisestä moottorista. Myös Roverin V8-moottori oli yksi moottorivaihtoehto. Auton automaattivaihteisto oli Borg Warner 65 -tyyppiä.


title: Rover SD1

text: SD1:n kojelaudan muotoilu oli hiukan epätavallinen: matkustajan puolella oli tuuletussuutin suoraan matkustajaa kohti, ja mittaristo oli erillinen osa kojelaudan päällä kuljettajan puolella. Tämä helpotti tuotantoa markkinoille, joille auto varustettiin vasemmanpuoleisella ohjauksella. Tuuletussuuttimen aukon läpi tuli ohjausakseli, ja mittariston pystyi helposti vaihtamaan puolelta toiselle.


title: Rover SD1

text: SD1:stä suunniteltiin myös farmarimallia, mutta se ei päässyt prototyyppiastetta pidemmälle. Kaksi näistä prototyypeistä on vielä kunnossa, molemmat ovat museoissa Englannissa. British Leylandin puheenjohtaja Sir Michael Edwardes käytti prototyyppiä henkilökohtaiseen kuljetukseensa 1970-luvun lopussa.


title: Rover SD1

text: SD1:n valmistus aloitettiin Roverin historiallisen Solihullin tehtaan vastavalmistuneessa laajennuksessa rinta rinnan Triumph TR7:n kanssa. Laajennuksen oli suurilta osin rahoittanut Yhdistyneen kuningaskunnan hallitus, joka oli auttanut British Leylandin konkurssista vuonna 1975. Tämä ei silti vaikuttanut epätasaiseen laatuun, joka vaivasi tuolloin koko BL:ää. Tämä yhdessä nopeasti kuluvien sisustan materiaalejen ja huonon viimeistelyn kanssa johti siihen, että suuret odotukset vaihtuivat nopeasti pettymykseen.


title: Rover SD1

text: SD1 tuli markkinoille kesäkuussa 1976 ainoastaan liftback-korisena, V8-moottorisena Rover 3500 -mallina. Vuotta myöhemmin mallistoon lisättiin 2,3- ja 2,6-litraiset SOHC-kuutosmoottorit. Auto sai lehdistöltä hyvän vastaanoton, ja se valittiin jopa vuoden 1977 Vuoden Autoksi Euroopassa. SD1:ä myytiin ainoastaan Rover-merkkisenä, TR7:n jatkaessa Triumph-mallistoa.


title: Rover SD1

text: Vuosien 1976 ja 1981 välillä malliin tehtiin pieniä päivityksiä, auto sai esimerkiksi kromiset sivupeilit. Vuonna 1979 markkinoille tuli hyvin varusteltu V8-S-malli, jossa ei ollut teknisiä muutoksia. V8-S:n yksi värivaihtoehto oli metallinvihreä kullanvärisillä kevytmetallivanteilla.


title: Rover SD1

text: Vuonna 1980 Rover hankki SD1:lle erittäin kalliin amerikkalaisen tyyppihyväksynnän palaten Yhdysvaltain markkinoille kymmenen vuoden tauon jälkeen, mutta sai kaupaksi vain 800 yksilöä. Yhdysvaltain lainsäädännön mukaan (vaikutti ensimmäisenä Citroën DS:ään) ajovaloja ei saanut peittää lasilla, joten auton keulaan oli tehtävä muutoksia .


title: Rover SD1

text: Vuonna 1981 British Leylandissa tehtiin suuria uudelleenjärjestelyjä, ja SD1:n tuotantolinjat siirrettiin Morriksen tehtaalle Cowleyyn. Solihullin tehdas muunnettiin valmistamaan Land Rovereita merkin erottua Roverista vuonna 1978. Erittäin kalliiksi tullut Solihullin tehtaan laajennus - joka rakennettiin nimenomaan SD1:n ja Triumph TR7:n valmistusta varten - suljettiin.


title: Rover SD1

text: Vuoden 1982 alussa Rover esitteli uuden, Cowleyssa valmistetun, päivitetyn malliston. Näissä autoissa oli pieniä ulkoisia muutoksia ja lähes täysin uudistettu sisusta. Uudemman mallin erottaa vanhemmasta etuvaloista, suuremmasta takalasista ja tasaisista C-pilareista (vanhemmassa mallissa uritetut). Uudemmassa mallissa oli myös takalasinpyyhin. Automaattivaihteisto oli nyt GM180-tyyppinen, edelleen kolmiportainen mutta paremmilla välityksillä. Sähköikkunoiden kytkimet siirrettiin keskikonsolista kuljettajan oveen. Auto sai täysautomaattisen ryypyn, jolloin helposti rikki menevää kytkintä ei enää tarvittu.


title: Rover SD1

text:
Vuonna 1982 SD1:n ostajat saattoivat vihdoinkin myös valita nelisylinterisen moottorin, kun Morris Italista peräisin oleva kaksilitrainen O-sarjan moottori tuli tarjolle. Moottori näytti melkein katoavan suureen, V8-moottorille suunniteltuun moottoritilaan. Moottorivaihtoehto suunnattiin ensisijaisesti työsuhdeautomarkkinoille, koska sen pienempi iskutilavuus mahdollisti pienemmät verot.
Toinen nelisylinterinen moottori tuli saataville 2400 SD Turbo -mallin myötä. Tämä oli ainoa dieselmoottorinen SD1. Moottori oli italialaisen VM Motorin valmistama, ja se valittiin bensiinimoottorimaisen pehmeytensä vuoksi. Moottori oli samankaltainen kuin Range Rover Turbo D -mallissa käytetty.


title: Rover SD1

text: Mallia ei koskaan myyty "SD1"-nimellä. Ainakin seuraavia malleja valmistettiin mallin elinkaaren aikana: (Kaikkia malleja ei valmistettu samaan aikaan)Mallin tullessa markkinoille kesäkuussa 1976 ainoa malli oli 3500. Noin vuotta myöhemmin mallistoon lisättiin 2300- ja 2600-mallit. V8-S oli myöhemmin markkinoille tullut lyhytikäinen erikoismalli (tuntomerkkeinä ajovalojen pyyhkimet, kullanväriset kevytmetallivanteet ja valinnainen metallinvihreä väri). Sen valmistus loppui ennen ensimmäistä pienempää kasvojenkohotusta, jonka jälkeen mallisto oli 2300, 2300 S, 2600 S, 3500 SE ja 3500 Vanden Plas. 2000-malli tuli markkinoille suuremman kasvojenkohotuksen yhteydessä. Tämän jälkeen markkinoille tulivat mallit 2400 SD Turbo, 2600 SE, 2600 Vanden Plas, Vitesse ja 3500 Vanden Plas EFi. Mallin elinkaaren lopussa mallisto supistettiin käsittämään mallit 2300, 2600 Vanden Plas ja Vitesse.


title: Rover SD1

text: Valmistuksen loputtua Yhdistyneessä kuningaskunnassa SD1 otettiin lyhyeksi aikaa tuotantoon Intiassa nimellä Standard 2000. Sitä valmisti Standard Motor Products tehtaassaan Chennaissa 1980-luvun puolivälissä. SD1:n intialainen versio, vanhentuneella 2,0-litraisella moottorilla ja korotetulla jousituksella, ei kuitenkaan menestynyt ja Standard lopetti pian jälkeenpäin autojen valmistuksen.


title: Rover SD1

text: SD1 oli suosittu auto Britannian poliisissa, varsinkin V8-moottorisena. SD1:n tuotannon loppuessa poliisivoimat ostivat autoja varastoon myöhempää käyttöä varten.


title: Illustrious-luokka (lentotukialus)

text: Illustrious-luokka oli Britannian Kuninkaallisen laivaston toisessa maailmansodassa käyttöönottama lentotukialusluokka, johon kuului kolme alusta.


title: Illustrious-luokka (lentotukialus)

text: Vuoden 1936 laivasto-ohjelma mahdollisti kahden tukialuksen tilaamisen. Toinen Lontoon laivastosopimus asetti kuitenkin aluksille 23 000 tonnin uppoumarajoituksen, jolloin hetken aikaa näytti siltä, että rakennettaisiin kaksi uutta "HMS Ark Royalin" kaltaista alusta, joissa olevaa 1 000 tonnia käytettäisiin parannuksiin. Sodan mahdollisuuden ja tietoisuuden kasvaessa, että alukset joutuisivat toimimaan maatukikohdista lentäviä lentokoneita vastaan ainakin Välimerellä ja Pohjanmerellä aiheutti uuden suunnittelun tarpeen.


title: Illustrious-luokka (lentotukialus)

text: Luokan alukset olivat siten maailman ensimmäisiä tukialuksia, joissa oli täysin panssaroitu hangaarikansi. Samoin alusten panssarisuoja oli suunniteltu kestämään 6 tuuman läheltä ammutun kranaatin osuman. Aluksille tuli myös asentaa raskas ilmatorjunta-aseistus itsepuolustukseksi.


title: Illustrious-luokka (lentotukialus)

text: Alusten voimanlähteenä oli Parsons-höyryturbiinit kytkettynä kolmeen akseliin, kuten "HMS Ark Royalilla". Turbiinien tarvitsema höyry tuotettiin öljyä polttoaineena käyttävällä kuudella Amiraliteetin standardikattilalla. Kone tuotti kaikkiaan 111 000 hevosvoimaa, joka mahdollisti alukselle 30,5 solmun huippunopeuden. Aluksen tankeissa oli 4 928 tonnia polttoöljyä, mikä mahdollisti 14 solmun nopeudella 11 000 merimailin toimintasäteen.


title: Illustrious-luokka (lentotukialus)

text: Lentokansi oli "HMS Illustriousilla" 620 jalkaa pitkä ja kahdella muulla luokan aluksella 670 jalkaa. Kaikkien lentokansien pituus kasvoi 740 jalkaan, kun kannen etu- ja takaosan alaspäin kaarevat osat poistettiin. Kannen leveys oli 95 jalkaa ja sinne oli asennettu yksi katapultti. Katapultilla kyettiin lähettämään lentoon 11000-14000 lb lentokone 66 solmun nopeudella. Lentokansi oli 38 jalan korkeudessa merenpinnasta aluksen ollessa täysin kuormattu.


title: Illustrious-luokka (lentotukialus)

text: Hangaari oli 458 x 62 x 16 jalkaa ja sieltä kannelle pääsi kahdella neliönmuotoisella 45 x 22 jalan hissillä, joiden nostokyky oli 14000 lbs.


title: Illustrious-luokka (lentotukialus)

text: Lentokannen panssari oli 3 tuumaa hangaarien yläpuolella ja 1,5 tuumaa sillan edessä ja takana. Hangaarin lattiassa oli tuuman panssarointi ja seinissä 3 -2,5 tuumaa. Alempi kansi oli 3 tuumaa paksu takaosasta. Alusten hissit olivat panssaroimattomia, koska panssarointi olisi rajoittanut hissien nostokapasiteettia. Ilmatorjunta-aseistus luokan aluksilla vaihteli palveluksessaoloaikana.


title: Illustrious-luokka (lentotukialus)

text: Aluksilla oli 50 540 gallonaa lentokerosiinia, joka osoittautui riittämättömäksi 52-54 lentokoneen ilmatoimintaan.


title: HMS Illustrious (87)

text: HMS Illustrious (viirinumero 87) oli Britannian kuninkaallisen laivaston vuonna 1939 vesillelaskettu Illustrious-luokan lentotukialus, joka palveli toisessa maailmansodassa. Alus rakennettiin Vickers-Armstrongin telakalla Barrow-in-Furnessissa, ja se otettiin palvelukseen 25. toukokuuta 1940. Alus aloitti palveluksensa Välimeren laivastossa, jossa se suojasi Maltan saattueita, osallistui pinta-alusten välisiin taisteluihin sekä ylläköihin Pohjois-Afrikan rannikolle.


title: HMS Illustrious (87)

text: Lähettäessään koneensa hyökkäämään Tarantoon 11. marraskuuta aluksest tuli maailman ensimmäinen lentotukialus, joka teki ilmaiskun laivastotukikohtaan.


title: HMS Illustrious (87)

text: Alus tilattiin Vickers-Armstrongilta Barrow-in-Furnessista. Sen köli laskettiin 27. huhtikuuta 1937 osana vuoden 1936 laivasto-ohjelmaa. Alus laskettiin vesille kauniina ja aurinkoisena keskiviikkona 5. huhtikuuta 1939 tilaisuudessa, mitä oli seuraamassa yli 20 000 henkeä. Aluksen kummina toimi kolmannen merilordin ja laivaston tarkastajan amiraali Reginald Hendersonin puoliso Lady Henderson. Varsinainen vesillelasku kesti vain minuutin, minkä jälkeen kymmenen Liverpoolista ja Glasgow'sta saapunutta hinaajaa siirsi aluksen rungon Buccleuch Dockiin työn loppuun saattamiseksi.


title: HMS Illustrious (87)

text: Alus oli 29. tammikuuta 1940 valmis merelle lähtöön eli lähes viisi kuukautta sodan alkamisen jälkeen. Aluksen ensimmäiseksi päälliköksi oli nimetty D. W. Boyd, joka oli ollut torpedo- ja sukelluskoulun "HMS Vernonin" komentajana.


title: HMS Illustrious (87)

text: Alus otettiin palveluskäyttöön tiistaina 16. huhtikuuta kello 9, jolloin laivaston valkoinen sotalippu nostettiin ensimmäisen kerran. Kolme varttia myöhemmin saapui 45 upseeria ja 554 miehistönjäsentä alukselle laivaston varuskunnasta Devonportista täydentämään etukomennuskuntaa, joka oli ollut aluksella jo viikkoja. Seuraavina päivinä alusta varustettiin. Kahdeksan päivää myöhemmin keskiviikkona 24. huhtikuuta puoli yksitoista Barrow-in-Furnessissa alus irrottautui Ramsden Dockin laiturista ja se hinattiin hitaasti läpi altaan sulkujen Walneyn kanavaan. Lentotukialus kaatoi yhden hinaajista, jolloin kolme miehistönjäsentä sai surmansa.


title: HMS Illustrious (87)

text: Alus lähti maanantaina 5. elokuuta Clydesidestä jokea alas Greenockiin ja propulsiojärjestelmätestien päätyttyä alus jatkoi matkaansa pohjoiseen Scapa Flow'hun, jonne se saapui kymmenen päivää myöhemmin. Viipyessään pohjoisessa alus oli kontra-amiraali A. L. St. G. Lysterin lippulaivana. Alus lähti merelle, missä se vastaanotti 815 ja 819 laivueiden Fairey Swordfish -torpedopommittajat ja 806 laivueen Fairey Fulmar -hävittäjät, jotka korvasivat Blackburn Skuat. Tiistai aamuna 22. elokuuta risteilijät "HMS Sheffield" ja "HMS York" saattajinaan alus lähti kohti Välimerta.


title: HMS Illustrious (87)

text: Kaksi päivää myöhemmin lentotoimintaharjoituksessa tapahtui kuolemaan johtanut lento-onnettomuus, kun Fulmarit N1885 ja N1887 törmäsivät. Kummankin koneen miehistö yhteensä neljä henkeä sai surmansa. Kolme päivää onnettomuuden jälkeen osasto kohtasi Force H:n taistelulaivat "HMS Renownin" ja "HMS Valiantin", joiden saattamana osasto jatkoi matkaansa Gibraltarille.


title: HMS Illustrious (87)

text: Italian liityttyä sotaan 10. kesäkuuta Saksan rinnalle oli pakottanut brittiläisen Välimeren laivaston siirtymään Maltalta Aleksandriaan, missä telakointi mahdollisuudet olivat rajoitetummat. "HMS Illustriousin" tuli täydentää laivaston ilmapuolustusta, koska käytössä ollut "HMS Eagle" oli vanha ja pieni. Italian ilmavoimien hallitessa Sisilian ja Tunisian Cape Bonin välistä kapeikkoa oli luotu operaatio Hats takaamaan lentotukialuksen pääsy Aleksandriaan. Lentotukialuksen vuorokauden kestäneen tankkauksen päätyttyä Gibraltarilla se ankkuroitui "HMS Ark Royalin" taakse.


title: HMS Illustrious (87)

text: Alus irtosi perjantaina 30. elokuuta hieman jälkeen kello kahdeksan laiturista saattajinaan osasto Force H:sta ja "HMS Valiant", joka siirrettiin samalla Aleksandriaan. Seuraavana päivänä kello kaksi iltapäivällä aluksen ollessa Majorcan ja Algerin puolessavälissä ensimmäinen Italian ilmavoimien tiedustelukoneet havaitsivat osaston. 806 laivueen Fulmarit ampuivat alas kaksi tiedustelukoneista. Force H:n alukset lähtivät kolmelta aamuyöstä 2. syyskuuta paluumatkalle ja kolme ja puoli tuntia myöhemmin osasto kohtasi Välimeren laivaston saattajat, joihin kuuluivat taistelulaivat "HMS Warspite" ja "HMS Malaya" ja risteilijät "HMS Orion" ja "HMAS Sydney".


title: HMS Illustrious (87)

text: Kello 11 havaittiin jälleen italialainen tiedusteluosasto, joista 806 laivueen Fulmarit ampuivat alas kolme. Iltapäivällä puoli neljä alkoi ensimmäinen ilmahyökkäys, kun Italian ilmavoimien pommikoneet yrittivät korkealta pommittaen osua aluksiin. Toinen ilmahyökkäys alkoi kello seitsemän jälkeen jälleen tuloksettomana korkealta. Alusten ilmatorjunta pudotti tällä kertaa kaksi hyökkääjistä. Osasto ohitti seuraavana aamuna kello kolme Maltan ja päivä oli hiljainen lukuun ottamatta sukellusvenehälytystä. Osasto oli keskiviikon 4. syyskuuta ensitunteina Kreetan eteläpuolella, mistä se kykeni tekemään ilmahyökkäyksen Italian ilmavoimien vesilentokonetukikohtaan Rhodoksella.


title: HMS Illustrious (87)

text: Kahdeksan Swordish pommittajaa nousi lentotukialukselta varttia vaille neljä, mutta ainoastaan seitsemän lensi kohteeseen yhden pudotessa nousussa ilmatorjuntapesäke S1:een ja edelleen mereen. Onnettomuudessa sai surmansa koneen tähystäjä. Isku Kalathosin lentotukikohtaan tehtiin yhdessä "HMS Eaglen" lentokoneiden kanssa. Koneiden poistuessa tukikohdan lentokonesuojat, lentokoneet ja parakit olivat tulessa.


title: HMS Illustrious (87)

text: Aamupäivällä havaittiin jälleen varjostava tiedustelukone ja hieman yli yksitoista alkoi ilmahyökkäys, josta alukset selvisivät vaurioitta. "Illutrious" kiinnittyi torstaina 5. syyskuuta puoli kymmeneltä Aleksandrian satamaan liittyen brittiläiseen Välimeren laivastoon.


title: HMS Illustrious (87)

text: Italian aloitettua 13. syyskuuta maahyökkäyksen Egyptiin. Italian joukkojen merkittävin huoltoreitti kulki Benghazin sataman kautta ja sen toiminta tuli siten estää. "Illustrious" lähti merelle saattajinaan risteilijät "HMS Gloucester", "HMS Liverpool" ja "HMS Orion". Länteen matkanneen osaston ohitettua puolilta öin 16.-17. syyskuuta välisenä yönä Goudhos saaren Kreetan etelärannikolla lähetettiin viisitoista Swordfish-pommikonetta matkaan. Täydenkuun loisteessa lentokoneet miinoittivat Benghazin sataman suun sekä upottivat hävittäjä "RN Borean" ja kaksi rahtialusta. Lentokoneet selvisivät hyökkäyksestä tappioitta ja ne palasivat lentotukialuksella kello neljän jälkeen aamulla, minkä jälkeen osasto palasi Aleksandriaan.


title: HMS Illustrious (87)

text: Kymmenen päivää myöhemmin alus oli jälleen merellä suojaten tällä kertaa Maltalle matkannutta saattuetta operaatiossa MB5. Sunnuntaina 29. syyskuuta aluksen Fulmar-hävittäjät torjuivat Italian ilmavoimien pommi- ja torpedokoneiden hyökkäyksen saattueen kimppuun. Taistelussa menetettiin yksi hävittäjä ja ammuttiin alas yksi Cant-pommikone. "HMAS Stuart" pelasti Fulmarin miehistön merestä. Alus palasi Aleksandriaan 2. lokakuuta.


title: HMS Illustrious (87)

text: Seitsemän päivää myöhemmin se oli jälleen merellä yhdessä "HMS Eaglen" kanssa. Alusten lentokoneiden oli tarkoitus hyökätä Lerokselle. Koneet nousivat lentotukialuksilta ilta kymmeneltä 13. lokakuuta ja neljä tuntia myöhemmin viimeinenkin oli palannut hyökkäyksestä. Seuraavana iltana osasto joutui ilmahyökkäykseen ollessaan paluumatkalla Aleksandriaan, jonne se saapui 16. lokakuuta.


title: HMS Illustrious (87)

text: Italian laivaston päätukikohtaa Tarantoa oli valvottu sodan alkamisesta lähtien. Lokakuun alussa tukikohdassa oli kolme Conte di Cavour- ja kaksi Littorio-luokan taistelulaivaa, kahdeksan risteilijää ja parikymmentä hävittäjää. Runsaiden maalien innoittamana päätettiin hyökätä tukikohtaan Trafalgarin taistelun muistopäivänä 21. lokakuuta. "Illustriousin" hangaarikannella syttynyt tulipalo kuitenkin siirsi hyökkäystä.


title: HMS Illustrious (87)

text: Aluksella syttyi tulipalo perjantai aamupäivänä 18. lokakuuta noin kello yksitoista, kun lentokoneen ampuja testasi radio tankkauksen aikana. Aluksen miehistö määrättiin palontorjuntaan, ilmanvaihto suljettiin ja hangaarikannen paloverhot suljettiin mikä rajasi palon etuosaan. Palo kesti noin puolitoista tuntia. Siinä tuhoutui kolme Swordfishia täysin ja kaksi vaurioitui pahoin. Seuraavana päivänä vaurioituneet koneet poistettiin alukselta ja 22. lokakuuta hinaajat käänsivät aluksen tuuleen, jotta loput Swordfishit lensivät maihin.


title: HMS Illustrious (87)

text: Marraskuun alussa aluksen vauriot oli korjattu ja hyökkäys Tarantoon päätettiin toteuttaa 11. marraskuuta. Samana päivänä oli tarkoitus suojata saattueet Kreikkaan, Kreetalle ja Maltalle, minkä vuoksi laivasto olisi joka tapauksessa merellä. "Eaglen" piti osallistua iskuun, mutta sen polttoainetankeissa havaitut vuodot estivät osallistumisen. Alukselta siirrettiin kuitenkin kahdeksan lentomiehistöä ja joitakin Swordfish-koneita "Illustriousille".


title: HMS Illustrious (87)

text: Kontra-amiraali Lysterin nostettua lippunsa aluksella lähti "Illustrious" Aleksandriasta merelle keskiviikko aamuna 6. marraskuuta Välimeren laivaston komentajan lippulaivan "HMS Warspiten" johtaman laivasto-osaston mukana. Kaksi päivää myöhemmin laivasto sai tiedustelukuvat Tarantosta, jotka osoittivat maalin olevan lähes ennallaan. Samana päivänä seitsemän SM.79 torpedopommittajaa hyökkäsi, mutta Fulmarit torjuivat ne pudottaen kaksi.


title: HMS Illustrious (87)

text: "Illutrious" lähetti lentokoneensa matkaan 170 merimailia kaakkoon Tarantosta. Koneet hyökkäsivät kahtena osastona tukikohtaan. Hyökkäyksessä ammuttiin alas kaksi Swordfishiä, mutta lentokoneet vaurioittivat pahoin kolmea taistelulaivaa. Lisäksi kaksi risteilijää ja kaksi apualusta sai osuman. Italian laivaston kärsimät tappiot tasoittivat laivastojen voimasuhteita merkittävästi ja jopa siirsivät edun liittoutuneille.


title: HMS Illustrious (87)

text: Alus oli hyökkäyksen jälkeen edelleen Italian ilmavoimien ulottuvilla. Fulmar ampui alas tiedustelukoneen, joka oli ainoastaan kolmen merimailin päässä lentotukialuksesta. Seuraavana päivänä ammuttiin toinen tiedustelukone mereen. Alus ankkuroitui 14. marraskuuta kahdeksalta aamulla jälleen Aleksandriaan. Alus ja sen miehistö sai tehtävän jälkeen seitsemän päivän levon, minkä jälkeen alus lähti merelle kouluttamaan lentomiehistöjä. Kolme päivää myöhemmin aluksen koneet iskivät jälleen Leroksen lentotukikohtaan ja alus palasi marraskuun viimeisenä päivänä Aleksandriaan.


title: HMS Illustrious (87)

text: Palattuaan Tarantosta aluksen miehistöllä oli seitsemän päivän lepo ennen vuorokauden lentotoimintaharjoittelua. Kolme päivää harjoittelun jälkeen alus teki iskun Lerokselle, mihin osallistuneet koneet palasivat onnistuneesti takaisin alukselle. Marraskuun viimeisenä päivänä alus oli jälleen Aleksandriassa, missä alus vietti jälleen vuorokauden merelle lentotoimintaharjoittelussa. Harjoittelun jälkeen alus vietti ankkurissa seuraavat viikot, kunnes maanantaina 16. joulukuuta se lähti merelle Välimeren laivaston mukana iskeäkseen Rodokselle ja Stampaliaan. Hyökkäyksen jälkeen osasto siirtyi Maltan eteläpuolelle häiritäkseen akselivaltojen huoltoyhteyksiä Tripoliin. Lentokoneet nousivat alukselta 21. joulukuuta ja ne upottivat saattaneen hävittäjän kovasti ilmatorjuntatulesta huolimatta rahtialuksen. Illan jo hämärtyessä todettiin yhden Swordfish-koneen tuhoutuneen. Seuraavana päivänä aluksen lentokoneet iskivät Tripolin satamaan. Alus palasi jouluaattona Aleksandriaan, missä se viipyi uuteen vuoteen.


title: HMS Illustrious (87)

text: "HMS Illustrious" seurasi tiistaina 7. tammikuuta 1941 "HMS Warspitea" ulos Aleksandrian satamasta kohtaamispaikalle, jossa muu laivasto odotti. Laivaston tehtävänä oli saattaa Skerkin kanavan kautta täydennyksiä kuljettanut saattue Maltalle. Lentotukialus saattajineen kohtasi 10. tammikuuta operaatio Excessin saattueen, jonka saattajana oli "HMS Gloucester". Saattueen ollessa Pantellarian ja Maltan välillä "HMS Gallant" osui miinaan, joka räjähtäessään tuhosi aluksen koko keulan.


title: HMS Illustrious (87)

text:
Lentotukialuksen kimppuun hyökkäsi matalalla kaksi Italian ilmavoimien torpedokonetta, jotka kaarsivat pois ilmatortjuntatulen vuoksi. Aluksen Fulmar-hävittäjät lähetettiin takaa-ajoon. Kyseessä oli kuitenkin hyvin suunniteltu ansa, jolla hävittäjäsuojaus saatiin vedettyä pois ja tutkaoperaattoreita hämättyä ilmassa olevilla lentokoneilla. Aluksen kimppuun kävi Junkers Ju 87 Stuka -syöksypommittajat.
Alukseen osui kuusi 500 kilogramman pommia alle minuutissa. Ainoastaan yksi pommeista läpäisi kannen ja räjähti 10 jalkaa hangaarikannen yläpuolella. Alus menetti ohjattavuutta peräsimen vaurioituessa. Miehistöstä sai surmansa 83 upseeria ja miehistönjäsentä ja yli sata haavoittui, joista kuusikymmentä vakavasti. Aluksen ilmassa olevat lentokoneet joutuivat lentämään Maltalle lukuun ottamatta yhtä Swordfishiä, joka laskeutui mereen hävittäjä "HMS Junon" viereen.


title: HMS Illustrious (87)

text: Aluksen päällikkö sai aluksen ohjauksen palautettua ja alus kykeni omin voimin aloittamaan matkan Maltalle. Seuraavassa hyökkäyksessä alukseen osui vielä pommi, joka tuhosi peräsimen. Alus kiersi ympyrää, mutta mekaanikot saivat ohjattavuuden palautettua ohjaamalla alusta moottoreilla. Kolmannessa hyökkäyksessä alukseen ei osunut, mutta lähelle putosi pommeja. Neljännen hyökkäyksen pommit osuivat vaarattomasti mereen. Satamaan päästyään alus hinattiin Parlatorio laituriin ja haavoittuneet siirrettiin sairaalaan.


title: HMS Illustrious (87)

text: Aluksen ollessa tilapäishuollossa Maltalla itse alukseen osui vielä yksi pommi ja lähistölle useita, joista yksi rikkoi vasemmanpuoleisen moottorin. Vaurioiden vuoksi alus oli telakalla korjattavana lähes vuoden.


title: HMS Illustrious (87)

text: "HMS Illustrious" palasi palvelukseen toukokuussa 1942, ja samalla se sai siirron Intian valtamerelle, jossa se osallistui sisaraluksena "HMS Indomitablen" kanssa Madagaskarin maihinnousuun ("Operaatio Ironclad").


title: HMS Illustrious (87)

text: Alus palasi 1943 Välimerelle osaksi Force H:ta Gibraltarilla. Alus osallistui Välimerellä muun muassa syyskuussa Sisilian maihinnousun tukemiseen.


title: HMS Illustrious (87)

text: "HMS Illustrious" liitettiin osaksi Itäistä laivastoa, jonka mukana se suoritti hyökkäyksiä Sabangille ja Palembangiin. Alus oli Australiassa huollossa, mistä se siirtyi osaksi Brittien Tyynenmeren laivastoa Manukseen ja sieltä Ulithiin. Alus osallistui maaliskuusta 1945 alkaen sisaralustensa kanssa Okinawan maihinnousun tukemiseen. "HMS Illustriousiin" osui kamikaze sekä huhtikuussa että toukokuussa. Osumat aiheuttivat alukselle vaurioita, mutta eivät poistaneet sitä palveluksesta.


title: HMS Illustrious (87)

text: Alus oli ensin koululaivana. Se poistettiin käytöstä vuoden 1954 lopulla, myytiin 3. marraskuuta 1956 ja romutettiin Faslanessa.


title: Dabas

text: Dabas on kaupunki Pestin läänissä Unkarissa. Asukkaita kaupungissa on 16 671 (2009) ja sen pinta-ala 165,99 neliökilometriä.


title: Dabas

text: Kaupunki koostuu neljästä osasta: Ylä-Dabas, Ala-Dabas, Gyón ja Sári. Unkarin kansallissankari Lajos Kossuth on asunut Dabasissa.


title: Leonteus Lampsakoslainen

text: Leonteus () (200-luvun alku eaa.) oli antiikin kreikkalainen epikurolaiseen koulukuntaan kuulunut filosofi. Hän oli kotoisin Lampsakoksesta.


title: Leonteus Lampsakoslainen

text: Leonteus oli Epikuroksen välitön oppilas. Hän oli naimisissa Themistan kanssa, joka opiskeli myös Epikuroksen Puutarhassa. Heidän kerrotaan pitäneen Epikurosta niin suuressa arvossa, että he nimesivät poikansa tämän mukaan.


title: Leonteus Lampsakoslainen

text: Strabon kuvaa Leonteusta yhdeksi Lampsakoksen ”kaupungin kyvykkäimmistä miehistä” yhdessä Idomeneuksen kanssa. Plutarkhos kuvaa Leonteuksen Lykofronille kirjoittaman kirjeen, jossa tämä kertoo Epikuroksen kunnioittaneen Demokritosta, koska tämä oli jouduttanut häntä oikean tiedon saavuttamisessa; ja että Epikuros oli alun perin julistanut olevansa ”demokritoslainen”.


title: Markus Ånäs

text: Markus Ånäs (s. 1975) on helsinkiläinen kulttuurin ja talouden toimittaja, kolumnisti ja kirjailija, joka on kirjoittanut kolumnimuotoista testipalstaa.


title: Markus Ånäs

text: "Like-uutisissa" Ravintoruletti-nimisenä 1997 alkanut palsta jatkui ensin WSOY:n kustantamassa "Johnny Kniga kertoo" -lehdessä, josta se siirtyi Ånäs testaa -nimellä Alma-konserniin kuuluvaan "Kauppalehti Pressoon" vuonna 2004. Pääkaupunkiseudulla ilmestyneen Presson lopettamisen jälkeen Ånäs siirtyi Kauppalehden kulttuuripainotteisen sivun tuottajaksi. Hän lähti Kauppalehdestä vuonna 2013.


title: Markus Ånäs

text: Ånäs on kirjoittanut HIFK:n jääkiekon ja jalkapallon joukkueisiin keskittyvän historiikin, kirjan "Ikuisesti sinun, HIFK".


title: Themista Lampsakoslainen

text: Themista () (200-luvun alku eaa.) oli antiikin kreikkalainen epikurolaiseen koulukuntaan kuulunut filosofi. Hän oli kotoisin Lampsakoksesta.


title: Themista Lampsakoslainen

text: Themista oli Leonteuksen vaimo ja Epikuroksen oppilas. Epikuroksen koulu oli ajalleen erikoinen siinä, että naisten osallistuminen sen toimintaan oli enemmän sääntö kuin poikkeus, ja muun muassa Leontion opiskeli koulussa suunnilleen samaan aikaan.


title: Themista Lampsakoslainen

text: Cicero pilkkasi Epikurosta siitä, että tämä tämä kirjoitti niin paljon Themistan ylistykseksi, sen sijaan että olisi ylistänyt sellaisia maineikkaita miehiä kuten Solon, Miltiades, Themistokles ja Epameinondas


title: Tuomittujen joukkoon

text: Tuomittujen joukkoon on Nicolen neljäs albumi, joka julkaistiin vuonna 2009. Levy oli julkaisuviikollaan Suomen albumilistan sijalla 13. Levyn nimikkokappaleen sanat kertovat Kauhajoen koulusurmista.


title: Tuomittujen joukkoon

text: Albumi debytoi Suomen virallisen listan sijalla 13.


title: Tuomittujen joukkoon

text: Sävellykset ja sovitukset Nicole.


title: Kummitussirkat

text: Kummitussirkat ("Phasmatodea") on maailmanlaajuisesti yli 3000 lajia käsittävä hyönteisten lahko. Ne voidaan jakaa morfologisin perustein sauva- ja lehtisirkkoihin. Kummitussirkkoja tavataan maapallon lämpimillä ja trooppisilla vyöhykkeillä. Suomessa ryhmän lajeja ei esiinny.


title: Kummitussirkat

text: Kummitussirkojen meripihkoihin säilynyt fossiiliaineisto on äärimmäisen niukkaa ja rajoittuu tertiäärikauteen. Eityisesti lehtisirkoista tunnetaan vain yksi 47 miljoonaa vuotta vanha fossiili Saksasta Messelin kaivokselta. Koko mesotsooiselta maailmankaudelta ei tunneta varmoja kummitussirkkojen jäänteitä, joskin muutamia niiden mahdollisia kantamuotoja on säilynyt.


title: Kummitussirkat

text: Lahkolle on tyypillistä suuret vaihtelut niin koon kuin ulkomuodonkin suhteen. Ryhmään kuuluu mm. pisin tunnettu hyönteinen, jalkoineen yli 50 cm:n pituinen "Phobaeticus chani" kuin myös yli 50 gramman painoiseksi kasvava "Heteropteryx dilatata". Kummitussirkkojen suojaväri on erinomainen ja monia lajeja on erittäin vaikeaa havaita niiden luontaisessa ympäristössä.


title: Kummitussirkat

text: Kummitussirkkojen vartalo muistuttaa joko oksaa, kaarnanpalaa tai lehteä ja väri vaihtelee vihreän ja ruskean eri sävyissä. Väri voi vaihtua vuorokaudenajan mukaan. Tuntosarvet ovat rihmamaiset ja verkkosilmät pienet. Joskus päälaella saattaa olla kolme pistesilmää.


title: Kummitussirkat

text: Liikkuminen tapahtuu rukoilijasirkkojen tapaan nykivin liikkein. Jotkin lajit osaavat lentää. Siivekkäiden lajien lenninsiivet ovat suojaavia etusiipiä pidemmät.


title: Kummitussirkat

text: Kaikki kummitussirkat ovat lehdensyöjiä, jotka käyvät läpi vaillinaisen muodonvaihdoksen. Toukkavaiheita on 6–9. Lisääntyminen tapahtuu joko suvullisesti tai varsin usein neitseellisesti. Koiraat, jos sellaisia on, ovat huomattavasti naaraita hentorakenteisempia.


title: Kummitussirkat

text: Kummitussirkat ovat melko helppohoitoisia, mikä on tehnyt monista lajeista suosittuja terraarioeläimiä.


title: Tollanderin palkinto

text: Karl Emil Tollanderin palkinto ja Tollanderin mitali on suomalainen kirjallisuuspalkinto, jonka myöntää Svenska litteratursällskapet Runeberginpäivänä 5. helmikuuta. Palkintoa on jaettu vuodesta 1913, ja vuodesta 1971 se on ollut seuran suurin vuosittain jaettava palkinto. Palkinto on nimetty lahjoittajan, pankkiiri Karl Emil Tollanderin (1854–1911) mukaan.


title: Ognjen Kuzmić

text: Ognjen Kuzmić (s. 16. kesäkuuta 1990 Doboj, Bosnia ja Hertsegovina) on serbialainen koripalloilija.


title: Ognjen Kuzmić

text: Kuzmić aloitti uransa Bosnia ja Hertsegovinassa, Borac Banja Lukassa ja ensimmäiset koripallovaiheet alkoivat Findo Doboj'ssa suomalaisvalmennuksessa. Kuzmić tuli Suomeen vuonna 2008 ja pelasi Korihaiden A-junioreissa sekä edustusjoukkueessa. Tämän vuoksi hän ei kuluttanut joukkueensa ulkomaalaiskiintiötä. Huhtikuussa 2009 Korihait ja Kuzmić tekivät jatkosopimuksen, joka ulottui vuoteen 2011 saakka. Tammikuussa 2010 Kuzmić siirtyi Lapuan Korikobriin vuokralle, koska halusi saada suurempia peliminuutteja. Korihaiden ja Kuzmićin välinen sopimus purettiin ja hän siirtyi loppuvuonna 2010 bosnialaiseen KK Celikiin, joka pelasi maan pääsarjassa.


title: Ognjen Kuzmić

text: Kesällä 2011 hän siirtyi Unicaja Málagaan, jossa hän pelasi seuran farmijoukkueessa, Clinicas Rinconissa. Rincon pelasi Espanjan toisella sarjatasolla. Kuzmić osallistui NBA:n vuoden varaustilaisuuteen, jossa Golden State Warriors varasi hänet 52. pelaajana. Kesällä 2012 Málaga vuokrasi hänet Joventut Badalonalle. Yhden Badalona-kauden jälkeen Kuzmić siirtyi NBA-seura Golden State Warriorsiin.


title: Ognjen Kuzmić

text: Kaudella 2014–2015 Kuzmić pelasi NBA:ta Warriorsissa 16 ottelua. Kauden päätteksi Warriors voitti ensimmäisen NBA-mestaruutensa 40 vuoteen.


title: Ognjen Kuzmić

text: Heinäkuussa 2015 Kuzmić siirtyi kreikkalaiseen Panathinaikosiin kaksivuotisella sopimuksella. Huhtikuussa 2016 hän lähti seurasta ehdittyään voittaa Kreikan cup-mestaruuden.


title: Ognjen Kuzmić

text: Heinäkuussa 2016 Kuzmić teki kolmen vuoden sopimuksen serbialaiseen KK Crvena Zvezdaan, joka pelasi maan pääsarjan ohella Euroliigaa ja Adrianmeren liigaa. Kuzmić palkittiin tammikuussa 2017 Euroliigan kuukauden pelaajana. Kuzmić voitti KK Crvena Zvezdan kanssa Serbian ja Adrianmeren liigan mestaruuden.


title: Ognjen Kuzmić

text: Heinäkuussa 2017 Kuzmić teki kahden vuoden sopimuksen Real Madridin kanssa. Kuzmićin kausi päättyi jo lokakuussa 2017 loukkaantumiseen, mutta oli joukkueen mukana voittamassa Euroliigan mestaruuden toukokuussa 2018.


title: Ognjen Kuzmić

text: Serbian miesten maajoukkueessa Kuzmić on saavuttanut EM-hopeaa vuonna 2017.


title: Kotisirkka

text: Kotisirkka ("Acheta domesticus") (”saunasirkka”) on noin 2,5 senttimetrin pituiseksi kasvava kellertävänruskea sirkkalaji, jota esiintyy Suomessakin esimerkiksi asuntojen, konepajojen, varastorakennusten ja kasvihuoneiden lämpimissä ja kosteissa sisätiloissa sekä kaatopaikoilla. Laji saattaa sirittää öisin häiritsevästi, mutta muuta haittaa siitä ei ihmiselle ole. Laji on kaikkiruokainen: se syö muun muassa ruuantähteitä ja hyönteisten raatoja. Kotisirkkoja myös kasvatetaan lemmikkieläinten, ja nykyisin myös ihmisten, ravinnoksi. Kotisirkka oli aiemmin melko yleinen Etelä- ja Keski-Suomessa, mutta on harvinaistunut kuivan keskuslämmitysilman takia. Laji on alun perin kotoisin Pohjois-Afrikasta ja Lähi-idästä.


title: Hans Massaquoi

text:
Hans-Jürgen Massaquoi (19. tammikuuta 1926 Hampuri, Saksa – 19. tammikuuta 2013 Jacksonville, Florida, Yhdysvallat) oli afroamerikkalainen kirjailija ja toimittaja. Hans-Jürgen syntyi Hampurissa saksalaisen äidin ja liberialaisen isän lapsena. Hänen isänsä oli Liberian konsuli Weimarin tasavallassa.
Elämäkerrassaan "Destined to witness: Growing up black in Nazi Germany" (2001) Massaquoi kertoo lapsuudestaan ja nuoruudestaan Hampurissa Saksan kansallissosialistisen työväenpuolueen valtaannousun aikaan. Massaquoi oli yksi harvoista Saksassa syntyneistä mustaihoisista ihmisistä. Häntä karsastettiin, mutta hän ei joutunut vainon uhriksi. Kun hänen isänsä kutsuttiin Liberiaan vuonna 1929, hänen äitinsä päätti pysyä Saksassa. Massaquoi luokiteltiin ”Saksan neekeriksi”, ja toisen luokan kansalaisena häntä ei kelpuutettu Saksan armeijaan eikä Hitler-Jugendiin, joihin hän pyrki.


title: Hans Massaquoi

text: Vuonna 1947 Massaquoi vieraili Liberiassa. Hän vieraantui isästään, joka oli jättänyt hänen äitinsä ja jota hän piti ylimielisenä ja tyrannimaisena. Muutettuaan sodan jälkeen Yhdysvaltoihin Massaquoi palveli kaksi vuotta Yhdysvaltain ilmavoimissa 82. maahanlaskudivisioonassa. Sotilasuran jälkeen hän opiskeli kirjallisuutta Illinois’n yliopistossa ja sen jälkeen meni töihin "Jet"- ja myöhemmin "Ebony"-lehteen, jossa hän yleni päätoimittajaksi.


title: Hans Massaquoi

text: Massaquoin omaelämäkerran pohjalta on tehty kaksiosainen televisiosarja "Neekeri, neekeri, nokikolari" (), 2006.


title: Lolo Soetoro

text: Lolo Soetoro tai Lolo Soetoro Mangunharjo tai Mangundikardjo (lausutaan: "Lolo Sutoro") (s. 1935, Bandung – k. 1987, Jakarta) oli indonesialainen geologi ja Yhdysvaltain 44. presidentin Barack Obaman isäpuoli.


title: Lolo Soetoro

text: Soetoro oli 9. lapsi 10:stä, joka syntyi Yogyakartasta kotoisin olleeseen Martodihardjon perheeseen. Indonesian kansallisvallankumouksen aikana vuonna 1946, kun maa itsenäisyi Alankomaista, oli Lolon isä kuollut kahakoissa. Hänet oli luultavasti ampunut hollantilainen sotilas. Soetoron veli kuoli ja Lolo pakeni perheineen maaseudulle.


title: Lolo Soetoro

text: Soetoro valmistui Gajah Madan yliopistosta Yogyakartasta, jossa hän opiskeli maantiedettä. Myöhemmin hän sai paikan Havaijin yliopistosta, jossa hän tapasi Barack Obaman äidin Ann Dunhamin, joka oli myös opiskelemassa yliopistossa.


title: Lolo Soetoro

text: Vuonna 1966 tai 1967 Soetoro ja Dunham menivät naimisiin. Soetoro palasi kotimaahansa ja vuotta myöhemmin Ann muutti Indonesiaan kuusivuotiaan Barackin kanssa, jossa he asuivat Jakartassa. Vuonna 1970 Soetoro ja Dunham saivat lapsen, Maya Soetoron.


title: Lolo Soetoro

text: Soetero työskenteli aluksi armeijan palveluksessa geologina ja sen jälkeen sai valtiolta töitä, jossa hän oli hallituksen konsultti Exxon Mobilille.


title: Lolo Soetoro

text: Obama kuvaa Soetoroa hyväkäytöksellisenä miehenä, joka oli rento, hauska ja hyvä seuramies.


title: Lolo Soetoro

text: Ann muutti vuonna 1972 Indonesiasta Havaijille. He eivät enää asuneet yhdessä, mutta kävivät toistensa luonna 1970-luvulla. Heidän avioeronsa astui voimaan vuonna 1980. Soetoro meni uusiin naimisiin Erna Kustinan kanssa. He saivat kaksi lasta: Yusuf Aji Soetoro (s. 1981) ja Rahayu Nurmaida Soetoro (s. 1984). Soetoro oli hyvin vapaamielinen ja muslimiksi hyvin avoin. Hän kuoli maksasyöpään vuonna 1987 52-vuotiaana.


title: Barack Obama vanhempi

text: Barack Hussein Obama (18. kesäkuuta 1936 − 24. marraskuuta 1982) oli kenialainen vanhempi valtionvirkamies ja ekonomisti, jonka poika on Yhdysvaltain 44. presidentti Barack Obama. Nuorempi Obama on kirjoittanut isästään kirjan "Unelmia isältäni" ("Dreams from My Father").


title: Barack Obama vanhempi

text: Barack Hussein Obama syntyi luo-heimoon Kanyadhiangin kylässä, Rachuonyon maakunnassa, Victoriajärven rannalla Keniassa, joka oli silloin Yhdistyneen kuningaskunnan siirtomaa. Obama asui kuitenkin Kogelossa.


title: Barack Obama vanhempi

text: Obaman isällä Onyango Obamalla (n. 1895–1979) oli ainakin kolme vaimoa. Barack itse on toisen vaimon, Akumu Habiban, poika, vaikka hänet kasvatti kolmas vaimo Sarah Obama. Onyango työskenteli kokkina lähetyssaarnaajille Nairobissa ja matkusteli sitten Britannian siirtomaa-armeijan kokkina ympäri imperiumia muun muassa Euroopassa, Intiassa ja Sansibarilla, jolla hän kääntyi kristinuskosta islamiin ja otti nimekseen "Hussein Onyango Obama".


title: Barack Obama vanhempi

text: Barack Hussein Obama meni naimisiin vuonna 1954 18-vuotiaana heimon järjestämissä rituaalihäissä Kezia-nimisen naisen kanssa, jonka kanssa hän sai kolme lasta.


title: Barack Obama vanhempi

text: Obama opiskeli Masenossa kristityssä sisäoppilaitoksessa, jota johti Kenian anglikaaninen kirkko. Opettaja B. L. Bowers kehui Obamaa ja anoi hänelle avustusrahaa, jotta hän pääsisi opiskelemaan ulkomaille.


title: Barack Obama vanhempi

text: Obama sai taloustieteen stipendin yliopistoon ja oli mukana ohjelmassa, jossa opiskelijoille tarjottiin rahoitusta opiskeluun ulkomailla. Barack Obama (nuorempi) kertoo kirjassaan, että isä sai sen John F. Kennedyn hankkeessa. Kennedyn tarkoitus oli saada nuoria älykkäitä afrikkalaisia opiskelemaan Yhdysvaltoihin, jotta Afrikka voitaisiin tulevaisuudessa saada kukoistamaan. Näin nuori Barack Hussein Obama sai lentoliput ja matkusti ensimmäistä kertaa Kenian ulkopuolelle. Michael Dobbs on kuitenkin kirjoittanut Washington Postissa, ettei Kennedy ole voinut olla vaikuttamassa tähän, sillä ohjelman tullessa voimaan vuonna 1960 Obama oli jo maassa opiskelemassa. Tom Mboyan ja Stanfordin yliopiston arkistojen mukaan monet afroamerikkalaiset henkilöt, muun muassa Harry Belafonte, Sidney Poitier, Jackie Robinson ja Elizabeth Mooney Kirk, keräsivät varoja tukemaan Obamaa ja muita afrikkalaisia opiskelijoita, jotta he saattoivat opiskella Yhdysvalloissa. 23-vuotiaana Obama meni opiskelemaan Havaijin yliopistoon Honoluluun. Yhdysvalloissa Obama vieraantui islaminuskosta ja hänestä tuli ateisti.


title: Barack Obama vanhempi

text: 2. helmikuuta 1961 Obama meni naimisiin nuoren valkoisen opiskelijan, kansasilaissyntyisen Ann Dunhamin kanssa Mauin saarella Havaijilla. Obama oli jo naimisissa, minkä Ann Dunham sai tietää vasta myöhemmin. Obama ja Dunham saivat pojan, Barack Obaman, joka syntyi 4. elokuuta 1961. Pian Dunham lähti poikansa kanssa. Barack Hussein Obama itse jäi Honoluluun ja valmistui vuonna 1962 luokkansa priimuksena. Sen jälkeen hän matkusti Massachusettsin Cambridgeen ja kirjautui opiskelemaan lakia Harvardin yliopisto, jonne hän oli saanut stipendin. Hän valmistui tohtoriksi.


title: Barack Obama vanhempi

text: Kesällä 1962 Dunham ja vuoden vanha Barack olivat Mercer Islandilla Washingtonissa ystäviensä luona, ennen kuin he muuttivat Obaman isän luokse itärannikolle. He kuitenkin palasivat Seattleen, missä Dunham meni opiskelemaan Washingtonin yliopistoon ja muutti myöhemmin Honoluluun, jossa haki avioeroa miehestään. Ero astui voimaan maaliskuussa 1964. Harvardissa Obama tapasi amerikkalaissyntyisen Ruth Nidesandin. Ruth ja Barack muuttivat Keniaan, kun Obama valmistui ekonomistiksi vuonna 1965. Nidesand erosi myöhemmin Obamasta. Hän oli tämän kolmas vaimo. Barack Hussein Obama kuitenkin saapui Honoluluun vuonna 1971 ja tapasi Dunhamin ja poikansa, joka oli tuolloin 10-vuotias.


title: Barack Obama vanhempi

text: Palattuaan Keniaan Obama meni töihin öljy-yhtiölle, ja sen jälkeen hän toimi ekonomistina Kenian liikenneministeriössä ja oli myöhemmin teollisuusministeriön palveluksessa. Vuonna 1965 Obama kirjoitti artikkelin ”Problems Facing Our Socialism” (”Sosialismimme ongelmia”), joka julkaistiin East Africa Journal -lehdessä. Artikkeli oli kriittinen, ja siinä arvosteltiin niin sanottua ”afrikkalaista sosialismia”, jota Keniassa toteutettiin. Etenkin talousministeri Tom Mboya joutui kritiikin kohteeksi. Barack Obama kirjoitti kirjassaan, että tämä artikkeli tuhosi hänen isänsä uran, ja hän syyttää, että presidentti Jomo Kenyatta tuhosi hänen isänsä elämän.


title: Barack Obama vanhempi

text: Obama sai potkut, alkoholisoitui ja köyhtyi eikä selvinnyt tapahtuneesta henkisesti. Kenialainen toimittaja Philip Ochieng kirjoitti Daily Nation -nimisessä sanomalehdessä, että Obama vanhempi oli tuolloin väsynyt ja vaikea henkilö. Barack Obama menetti jalkansa auto-onnettomuudessa ja menetti viimeisen työpaikkansa. Hän kuoli 1982 Nairobissa 46-vuotiaana.


title: Barack Obama vanhempi

text: Obama on haudattu Kogeloon. Hautajaisiin osallistui muiden muassa monia valtion virkamiehiä.


title: Naamiokaijanen

text: Naamiokaijanen, aikaisemmalta nimeltään mustapääpapukaija ("Agapornis personatus") on lemmikkilintuna suosittu vihreä kaijalaji. Sitä esiintyy luonnossa Afrikassa Tansaniassa ja vieraslajina Burundissa ja Keniassa. Linnun posket ovat mustat ja alaselkä sinertävä. Rinta on kaijasella keltainen. Naamiokaijasen pituus on noin 16 senttiä. Laji viihtyy akaasiapensaissa avoimilla ruohomailla. Naamiokaijasen elinikä on yleensä 10 vuotta, mutta se voi elää vanhemmaksikin.


title: Hu Qili

text: Hu Qili (yks: 胡启立; pinyin: Hú Qǐlì, s. lokakuussa 1929) on kiinalainen poliitikko.


title: Hu Qili

text: Hu liittyi kommunistiseen puolueeseen 1948, vuotta ennen sisällissodan päätöstä. Hän opiskeli samaan aikaan Pekingin yliopistossa (1946-1951). Vuonna 1956 Husta tuli kommunistisen nuorisoliiton keskuskomitean jäsen. Hän oli virassa kymmenen vuotta, kunnes koko nuorisoliitto hävitettiin kulttuurivallankumouksen myötä.


title: Hu Qili

text: Vuosina 1972-1977 Hu toimi puolueen tehtävissä Ningxiassa. 1978 hän liittyi uudelleen perustettuun nuorisoliittoon ja nousi sen keskuskomiteaan. Kaksi vuotta myöhemmin Hu valittiin Tianjinin pormestariksi, ja hoiti tehtäväänsä kaksi vuotta. 1982 hänet valittiin viimein politbyroohon ja sen sihteeristöön.


title: Hu Qili

text: Hu vastusti voimankäyttöä Tiananmenin mielenosoituksia vastaan. Tapaus kääntyi lopulta Hu'ta itseään vastaan kun hänen tukijansa Zhao Ziyang syrjäytettiin puoluejohdosta. Hu erotettiin politbyroosta, mutta sai jatkaa puolueen jäsenenä. Myöhemmin hän toimi vielä Wan Lin varaministerinä.


title: In This Moment

text: In This Moment on yhdysvaltalainen vuonna 2005 perustettu metalcorea soittava yhtye. Se on julkaissut viisi albumia, kaikki Century Media Records -levymerkillä. Yhtyeen laulaja Maria Brinkin laulutyyli on sekoitus huutoa ja puhdasta laulua.


title: Laila Rihte

text: Laila Rihte (ent. Richter, 21. huhtikuuta 1912 Orimattila – 4. toukokuuta 1985 Helsinki) oli suomalainen elokuvanäyttelijä.


title: Laila Rihte

text: Rihte oli yksi suomalaisen elokuvan ikimuistoisimmista vaaleaveriköistä 1930- ja 1940-luvun elokuvissa. Hän esiintyi useissa komedioissa yhdessä Ansa Ikosen kanssa. Rihteen tunnetuimpia elokuvarooleja olivat muun muassa Liisa elokuvassa "Pohjalaisia" (1936), Jaana Varavaara elokuvassa "Kuriton sukupolvi" (1937), Jaana elokuvassa "Nummisuutarit" (1938), Laila Koskeli elokuvassa "SF-paraati" (1940), Marja Niittylä elokuvassa "Kalle Aaltosen morsian" (1948) sekä naispääosat kaikissa Lapatossu-elokuvissa.


title: Laila Rihte

text: Kaikkiaan Rihte nähtiin yli 80 elokuvassa vuosien 1933–1963 aikana. Roolit 1950- ja 1960-luvun elokuvissa olivat lähinnä pieniä sivurooleja, muun muassa avustusrooleja Pekka Puupää -elokuvissa. Rihteen viimeiseksi rooliksi jäi baarin emäntä Åke Lindmanin ohjaamassa elokuvassa "Jengi" (1963). Rihteen filmiura päättyi televisio- ja lyhytelokuviin. Rihte näytteli myös teatterissa, muun muassa Punaisen Myllyn palveluksessa.


title: Laila Rihte

text: Rihteellä oli Lea Rihte -niminen kaksoissisar, joka nähtiin Rihteen rinnalla muutamissa elokuvissa. Rihte oli naimisissa Onni Korheen kanssa 1940-luvulla. Rihte kuoli 73 vuoden ikäisenä Helsingissä.


title: Bebop ja Rocksteady

text: Bebop ja Rocksteady ovat kuvitteellisia rikollishahmoja, jotka tekivät ensiesiintymisensä televisiosarjassa Turtles – mutanttikilpikonnat vuonna 1987. Hahmot loivat Kevin Eastman ja Peter Laird.


title: Bebop ja Rocksteady

text: Rocksteady oli alun perin vaaleahiuksinen valkoihoinen ja Bebop mustaihoinen punkkari, jotka olivat eräässä katujengissä ja samalla Silppurin alaisuudessa. Heidän kohtalonsa muuttuivat yrittäessään jenginsä kanssa estää Kuutoskanavan uutistoimittajan April O'Neilin lähettämästä uutista kaupungissa tapahtuneesta rikoksesta. April onnistui kuitenkin pakenemaan viemäreihin, jonne myös rikollisjengi seurasi häntä. Paikalla he kohtasivat Turtlesit, jotka voittivat jengin tappelussa, pakottaen heidät palaamaan takaisin nöyryytettyinä.


title: Bebop ja Rocksteady

text: Tappion jälkeen Silppuri kehitti suunnitelman voittaakseen vasta tavatut Turtlesit. Hän kehitti säteen jolla voisi mutantoida rikollisjenginsä jäseniä. Rocksteady ja Bebop olivat ensimmäiset vapaaehtoiset käymään läpi muutoksen. Rocksteady muuntautui sarvikuonomaiseksi ja Bebop pahkasikamaiseksi mutantiksi ja he saivat lisää voimakkuutta ja kokoa. Samalla heistä tuli ensimmäiset "tarkoituksenmukaisesti" tehdyt mutantit. Heidän älykkyytensä ei kuitenkaan kohentunut vaan pysyi edelleen heikkona. Siitä huolimatta kaksikko toimi Silppurin apulaisina läpi sarjan.


title: Bebop ja Rocksteady

text: Bebop ja Rocksteady nähdään poikkeuksellisesti ihmisinä jaksoissa "Shredderville" ja "Avaruuden valloittajat".


title: Bebop ja Rocksteady

text: 1980-luvun sarjassa Rocksteadylla oli miekka ja Bepopilla pesäpallomaila sekä rannekettinki vakiovarustuksena. Lisäksi he käyttivät laser-aseita vaihtelevasti. Action-figuureilla Rocksteadylla aseina olivat M60-konekivääri, veitsi sekä roskiksenkansi kilpenä, ja Bebopilla poratappi, veitsi ja niin ikään roskiksenkansi.


title: Bebop ja Rocksteady

text: Jaksossa "Avaruuden valloittajat" Rocksteady kertoo olleensa neljä vuotta tiede-koulussa, mutta ei opiskellut mitään. Se sijaan muut opiskelivat häntä. Bebop ei tiedettävästi opiskellut peruskoulua pitemmälle. Ilmeisesti he ovat oppineet taistelutaitonsa kadulla ja erilaisissa jengeissä. Lisäksi molempien tiedetään istuneen "Kaljumailin" vankilassa ().


title: Längmanska kulturfonden

text: Längmanska kulturfonden on ruotsalainen säätiö, joka myöntää apurahoja, avustuksia ja palkintoja erilaisiin kulttuuritoimintoihin.


title: Längmanska kulturfonden

text: Rahaston peruspääoma on suomalaisen puutavarakauppiaan Erik Johan Längmanin vuonna 1859 tekemä testamenttilahjoitus, josta 31/90 tuli Suomen kansalle ja 59/90 Ruotsin kansalle. Säätiö myönsi apurahoja ja palkintoja ensimmäisen kerran 1919. Vuosittain myönnetään Längmanin kulttuurirahaston suuri palkinto, joka vuonna 2007 oli 150 000 Ruotsin kruunua.


title: Längmanska kulturfonden

text: Suomessa Längmanin rahasto otettiin 1877 säätyjen haltuun, kun rahan arvo aleni. A-rahasto, puutteenalaisten auttamiseksi tarkoitettu, otettiin käyttöön 1950. Rahasto siirrettiin 24.5.1985 annetun lain nojalla Suomen Kulttuurirahaston haltuun.


title: Luke Roberts (näyttelijä)

text: Luke Roberts (s. 1977 Suffolk) on englantilainen näyttelijä. Hän on esiintynyt muun muassa televisiosarjoissa "Kymppikerho", "Holby Cityn sairaala" ja "Black Sails".


title: Metrojupakka

text: Metrojupakalla tarkoitetaan lahjusskandaalia, joka sai alkunsa kun Helsingin metroa alettiin suunnitella ja rakentaa. Metro aloitti liikenteen 1. kesäkuuta ja vihittiin virallisesti käyttöön 2. elokuuta 1982.


title: Metrojupakka

text: Uudenmaan lääninhallitus antoi lokakuussa vuonna 1981 lausunnon, jonka mukaan Helsingin entinen kaupunginjohtaja Teuvo Aura, metrotoimiston johtaja Unto Valtanen ja metrotoimikunta olivat ylittäneet toimivaltansa ja laiminlyöneet velvollisuutensa metron rakentamiseen liittyvissä asioissa. 9. elokuuta Helsingin kaupunginhallitus pidätti Valtasen heti virastaan.


title: Metrojupakka

text: Metron videolaitteet oli tilattu Siemensiltä vastoin Helsingin ylipormestarin Raimo Ilaskiven toivomusta. Siemens jätti 26. elokuuta pyynnön saada perua videotarjous. Yhtiön perustelujen mukaan paikkaansa pitämättömät syytökset ja väitteet lahjonnasta olivat vahingoittaneet sen mainetta.


title: Metrojupakka

text: Unto Valtanen pidätettiin epäiltynä lahjusten vaatimisesta Siemensiltä. Tammikuussa 1983 Helsingin kaupungin virallinen syyttäjä, 1. kaupunginviskaali Jorma Uski aloitti poliisitutkinnat metrosotkuista. Helsingin kaupunginvaltuuston valiokunnan johtajan Harri Holkerin 15-henkisen ryhmän tuli selvittää, oliko metron rakentamisessa toimittu kaupungin edun vastaisesti ja mihin toimenpiteisiin kaupungin tulisi ryhtyä. Valiokunnan toiminta kesti vuoden ajan. Metrotoimiston johtajan Unto Valtasen osalta ratkaisevaksi koko jutun käsittelyn aikana muodostui kysymys siitä, oliko hän virkamies vai työsuhteessa Helsingin kaupunkiin.


title: Metrojupakka

text: Helmikuussa Helsingin kaupunginhallituksen 17 jäsentä, muun muassa kaupunginjohtaja Raimo Ilaskivi, neljä metrotoimikunnan jäsentä, Unto Valtanen, Teuvo Aura ja kaupungin rahoitusjohtaja Erkki Linturi, saivat syytteet virkavirheestä. Helsingin raastuvanoikeus, jonka istunto pidettiin säätytalossa, totesi, että vuonna 1976 metrotoimikunta oli allekirjoittanut Strömbergin ja Valmetin perustaman "Metrovaunut-yhtiön" kanssa sopimuksen, joka koski kolmentoista kuusivaunuisen metrojunan valmistamista Suomessa. Kauppahinta oli 345 miljoonaa markkaa. Kauppa tehtiin metrotoimikunnan päätöksellä ohi kaupunginvaltuuston ilman tarjouskilpailua, ja asiakirjat julistettiin salaisiksi.


title: Metrojupakka

text: Oikeudenkäyntisarjan lopputuloksena kaikki syytteet hylättiin. Metrotoimiston lahjusepäilyt johtivat oikeuskansleri Kai Kortteen määräyksestä erilliseen oikeuskäsittelyyn, jossa korkein oikeus totesi vuonna 1985 useiden henkilöiden syyllistyneen lahjusten ottoon. Vuonna 1987 metrotoimiston johtajan virasta pidätetty Unto Valtanen tuomittiin lahjusten ottamisesta Siemensiltä yhdeksäksi kuukaudeksi ehdottomaan vankeuteen. Oikeus katsoi päätöksessään Valtasen kaupungin virkamieheksi. Muiden kohdalla syytteet hylättiin vanhentuneina.


title: Nothing But Trouble (soundtrack)

text: Nothing But Trouble (soundtrack) on virallinen soundtrack-albumi vuonna 1991 julkaistuun saman nimiseen elokuvaan.


title: Australian maastopalot 2009

text: Australian maastopalot 2009 olivat maan rauhanajan historian suurin katastrofi. Australian maastopalot vaativat 130 uhria 9.2.2009. Kuolonuhrien määrän uskotaan vielä kasvavan, kun palaneita seutuja päästään tutkimaan. Palojen pelätään leviävän yhä asuinalueilla


title: Australian maastopalot 2009

text: Tammikuun lopussa 2009 uutisoitiin, että Australian Melbournessa oli kuuminta 150 vuoteen. Vuodesta 1855 alkaen, jolloin mittaukset aloitettiin, ei ole mitattu vastaavaa. Kolme päivää lämpötila kohosi Melbournessa +43 °C, ja laski sitten 31 °C:een. Kuumuus vaivasi eteläisiä maakuntia Victoriaa ja Etelä-Australiaa.


title: Australian maastopalot 2009

text: Lämpötila nousi 7.2.2009 Melbournessa 46,4 °C:een ja sen länsipuolella 47,9 °C:een. Se on kaikkien aikojen ennätys.


title: Australian maastopalot 2009

text: Yli 30 000 vapaaehtoista palomiestä taisteli tulta vastaan 7.2.2009. Myrsky pahensi tilannetta.


title: Australian maastopalot 2009

text: Maastopalot ovat yleisiä Australiassa. Vuosittain niitä syttyy 60 000. Tuhoisin palo on vuodelta 1983, jolloin 75 ihmistä kuoli. Poliisin mukaan osa paloista on tahallaan sytytettyjä.


title: Australian maastopalot 2009

text: Maastopaloalueisiin sisältyy Victorian, Uuden Etelä-Walesin, Etelä-Australian ja Tasmanian osavaltiot.


title: Australian maastopalot 2009

text: Paloissa tuhoutui ainakin 750 asuintaloa ja 350 000 hehtaaria maastoa on palanut. Pahin tilanne oli Victoriassa. Maastopalot uhkasivat myös maan villieläimiä, kuten koaloita ja kenguruita. Palosta selvinneilläkin eläimillä saattoi olla pulaa vedestä ja ravinnosta.


title: Future Rhythm

text: Future Rhythm on viides albumi rap-ryhmä Digital Undergroundilta. Albumi julkaistiin vuonna 1996 Radikal Recordsin kautta.


title: Who Got the Gravy?

text: Who Got the Gravy? on kuudes albumi rap-ryhmä Digital Undergroundilta. Albumi julkaistiin syyskuussa 1998 ja se debytoi Top R&B/Hip-Hop Albums -listalla sijalla 91.


title: Goshenin piirikunta

text: Goshenin piirikunta on piirikunta Yhdysvaltain Wyomingin osavaltiossa. Vuonna 2000 Goshenissa asui 12 538 ihmistä. Piirikunnan hallintokeskus on Torrington.


title: Goshenin piirikunta

text:
Vuonna 2000 Goshenin piirikunnassa asui 12 538 henkilöä. Piirikunnan etninen jakauma oli seuraavanlainen:
8,83 prosentilla oli hispaano- tai latinotausta. Sukujuuriltaan asukkaat olivat enimmäkseen saksalaista (38,2 %), englantilaista (10,4 %), amerikkalaista (8,0 %) tai irlantilaista (8,0 %) syntyperää.
Fort Laramie, Hawk Springs, Huntley, La Grange, Lingle, Torrington, Veteran, Yoder


title: Israelin parlamenttivaalit 2009

text: Israelin parlamenttivaalit 2009 pidettiin 10. helmikuuta 2009 noin vuosi etuajassa, koska pääministeri Ehud Olmert oli eronnut Kadima-puolueen puheenjohtajan paikalta eikä hänen seuraajansa Tzipi Livni onnistunut muodostamaan hallitusta. Vaaleissa valittiin 120 edustajaa 17. Israelin parlamenttiin eli knessetiin.


title: Israelin parlamenttivaalit 2009

text: Eniten paikkoja on Kadimalla, toiseksi eniten Likudilla ja kolmanneksi Jisrael Beitenulla. Presidentti Shimon Peres nimitti Netanjahun hallituksenmuodostajaksi 20. helmikuuta. Netanjahun hallitus sai knessetin hyväksynnän 31. maaliskuuta 2009.


title: The Lost Files

text: The Lost Files on rap-ryhmä Digital Undergroundin seitsemäs studioalbumi. Albumi julkaistiin vuonna 1999.


title: ..Cuz A D.U. Party Don’t Stop!!

text: ..Cuz A D.U. Party Don't Stop!! on rap-ryhmä Digital Undergroundin kahdeksas studioalbumi. Albumi julkaistiin kymmenen vuotta sen jälkeen kun ryhmän kuudes albumi julkaistiin.